Bukedde Online - Wuuno omusajja Kijambiya atadde ensi yonna ku bunkenke-Yaakatta abantu 1000 mu myaka 6\nWuuno omusajja Kijambiya atadde ensi yonna ku bunkenke-Yaakatta abantu 1000 mu myaka 6\nEmyaka 65, enju Paapa Paulo VI gye yasulamu e Nsambya ekyali kalibobbo\nKIM Jong Un, ye Pulezidenti wa North Korea. Ku myaka 32 gyokka, yeefudde kijambiya n’ateeka ensi ku bunkenke. Yaakatta abantu 10,000 mu myaka mukaaga omuli bannamagye n’abooluganda kyokka Abamerika be bakimuteekako nti yaakatta kakadde abamu kye bagamba nti baagala kumwonoonera linnya olw’okuba n\nKIM Jong Un, ye Pulezidenti wa North Korea. Ku myaka 32 gyokka, yeefudde kijambiya n’ateeka ensi ku bunkenke.\nYaakatta abantu 10,000 mu myaka mukaaga omuli bannamagye n’abooluganda kyokka Abamerika be bakimuteekako nti yaakatta kakadde abamu kye bagamba nti baagala kumwonoonera linnya olw’okuba nnakyemalira.\nBaminisita abasumagirira mu nkiiko ze oba abakola emirimu gadibengalye abakuba masasi ne bafa era eggwanga lye alifugira ku nkato kubanga n’abajaasi abakulu mu magye bamutya.\nPulezidenti Kim Jong Un (wakati) ng’ali mu lukiiko lwe yatuuza mu nnyonyi n’abamu ku bakulu mu magye.\nKim Jong Un y’ani?\nNga bw’ebadde enkola ya bajjajja be, teri amanyi mwaka mutuufu gwe yazaalibwamu. Kyokka abasinga bagamba wakati wa 1981 ne 1983 era kigambibwa ku myaka 32 gy’alina ye pulezidenti asinga obuto mu nsi yonna.\nYasomera Switzerland, Girimaani ne Amerika. Oluvannyuma yaddayo awaka n’asoma eby’amagye era yalaga abaali bamutendeka nti muyizi mulungi ayinza okufuuka ensonga mu maaso.\nLwaki ye yalondebwa?\nMukulu we, Kim Jong -Nam bangi gwe baali batunuulidde okubeera omusika wa kitaawe. Kyokka okuva lwe baamukwata ng’ayingira eggwanga lya Japan mu bukyamu ebintu byakyuka.\nAte ne kitaawe Kim Jong-il yali amumatira olw’okuba n’omutima omugumu. Abaali bamumanyi okuva mu buto bagamba nti yali tayagalira ddala muntu amuwangula era ne kimala kibaawo ng’amuliddeko ekifo amugwa mu bulago.\nEmmundu Pulezidenti Kim gyakozesa okutta abantu\nKu myaka 18, omuvubuka ono yagamba kitaawe nti, tuli mu bulamu obw’ekirangira nga tuvuga mmotoka ez’ebbeeyi, embalaasi, tuzannya ‘basketball’ ne ssente ze tusaasaanya teziriiko bajeti naye ate abantu baffe ab’awansi?\nEbigambo bino byakuba wala kitaawe ne yeewuunya engeri omwana gy’ayagalamu abantu.\nNga January 15, 2009, Kim Jong-Il (kitaawe) yamulangirira ku bukulembeze bwa North Korea ng’alina emyaka 26 gyokka. Mu butongole, Kim Jong Un yatuuzibwa ku ntebe mu 2011.\nAbamuwakanya abakuba masasi\nOlw’okuba nti Kim Jong UN yalya obwapulezidenti nga mwana muto, yaweebwa abantu abakulu okumulabirira n’okumuluhhamya mu nsonga ezitali zimu. Kyokka bwe yanyweza obuyinza bonna n’abatta.\nKu bano kwaliko Ri Yong-ho, Kim Yong-chun, U Tong-chuk ne Kim Jong-gak era kigambibwa nti okubatta baali batandise okukendeeza emikisa gye okusemberera obukulembeze bwa kitaawe.\nOkumanya omuvubuka ono yali amaliridde, mu myezi 11 gyokka, yali amaze okukyusa abakulira amagye kitaawe ge yalekawo n’ateekawo balowooza nti bamuwuliriramu.\nYatta kkojja we Jang Sung-taek, gwe yateebereza nti agezaako okunafuya obukulembeze bwe. Era famire ya Jang Sung yonna agenze agimalawo nga buli amwesimbamu amutta okuli n’abazzukulu.\nEyali minisita w’amagye, Hyong Yong-choi yattibwa mu ngeri gy’oyinza okugamba nti y’akumusaanyirizaawo ddala. Kim Jong Un ng’ali wamu n’abawujja obunyama abatamuva ku lusegere, yakwata minisita ono n’amuteeka ku ‘firing squad’ kyokka mu kifo ky’okumuttisa amasasi, yalagira ne baleeta mizayiro eyamukuba. Baakuba enduulu ng’eno bwe bawaga nti ‘kale wabeewo addamu okumumanyira’.\nNga tannaba kutta minisita ono, mu 2012 Pulezidenti Kim Jong Un yasooka kutta eyali omumyuka we nga bakozesa emmundu gy’oyinza okuyita luwanda masasi.\nJang Song Thaek, ssenga wa Kim Jong Un yalaga obutali bumativu olw’engeri taata w’abaana be gye yattibwamu ekyaddirira, naye kumutta. Ono baamuttisa butwa.\nWaliwo n’abantu 500 abaafa oluvannyuma lw’ekizimbe okugwa. Ekizimbe kino kisangibwa mu kibuga ekikulu nga kyaliko emyaliiro 23. Bino olwagwa mu matu ga Pulezidenti Kim Jong Un n’ayitirawo bayinginiya abaali bakikolako n’abateeka mu lujjudde ne babafukirira amasasi agaabattirawo.\nPulezidenti Kim Jong Un (ku ddyo) ng’abuuza ku baazirwanako\nMunnamagye eyakulira eby’okuzimba ekizimbe kino ye yatwalibwa mu kkomera n’asibwa mayisa. Ate Sang Hon, eyali mu ministule y’ebyokwerinda yakumwako omuliro ng’abantu balaba n’afa. Ono baamulanga kuteeka mu nkola biragiro bye yali mukama we nga tasoose kwebuuza ku pulezidenti Kim Jong Un.\nBuli w’abeera baba bawandiika\nOmusajja ono amalala gaamuyitirira. Buli w’abeera abakuumi be balina okuwandiika buli kimu ate ne bakitwala mu bakama baabwe okukakasa nti buli omu by’awandiise bikwatagana n’ebya munne.\nPulezidenti Kim Jong Un ne bw’akolola, ayasimula, okuyita omuntu erinnya oba okuseka byonna birina okuwandiikibwa ate bano abakola emirimu gino si bannamawulire. Enkola eno, Kim Jong Un yagiggya ku jjajja we naye eyali agikozesa. Wabula kimuyambye okutambuza obulungi emirimu kubanga ebintu ebisinga era ababikolera baba batya okumala geekolera.\nOmanyi buli kigambo omukulu ky’ayogera balina okukitwala nga ky’amakulu nnyo era n’olwekyo kiba kirina okuwandiikibwa kisobole okugasa abalala. Bw’oba oyagala okuwulira akamuvaamu, muddeyo gye mutwala ebiwandiiko byamwe nga by’owandise tebikwatagana bulungi!\nOlupapula lwa Washington Post, olufulumira mu Amerika lw’amukolako yintaviyu mu 2009, ne bagamba nti yali ayagala nnyo okusiiga ebifaananyi bya Micheal Jordan, okuzannya Basketball n’emizannyo gy’abaana abato.\nMukyala we, Ri SoL-Ju yakubwako ekifaananyi nga y’akagula ensawo ya doola 1,600 (eza Uganda 5,760,000/-). Wadde nga musajja nnakyemalira, anyumirwa nnyo okubeera mu bantu be era alina akazinga gy’atera okutwala abantu ab’enjawulo nga n’abamu baabulijjo n’abawaamu.\nWuuno omusajja Kijambiya atadde ensi yonna ku bunkenke\nOw'emyaka 5 alumirizza ssengaawe okumusuula mu nva


Abantu banji olwaleero bamanyi ekanisa okuba ekizimbe. Kino si Bayibuli kyegamba ku Kanisa. Ekigambo “ekanisa” kiva mu kigambo ky’oluyonaani “Ekeleziya” ekitegeeza “Olukuŋŋaana” oba “abayitiddwa okuva mu balala” Obuvo bwekigambo ekanisa ssi bwa Kizimbe wabula abantu. Kyewunyisa bw’obuza abantu ekanisa kki gyebasabiramu, ebiseera ebisinga bakusongera ku kizimbe. Abaruumi 16:5 egamba , “mulamuse ekkanisa ey'omu nnyumba yaabwe.” Pawulo agyogerako ng’ekanisa mu nyumba yabwe, si ekizimbe, wabula omubiri gwa Kristu.\nEkanisa mubiri gwa Kristu, nga Ye mutwe. Abaefeeso 1:22-23 egamba, “n'ateeka byonna wansi w'ebigere bye, n'amuteekawo okuba omutwe ku byonna eri ekkanisa, gwe mubiri gwe, okutuukirira ku oyo atuukiriza byonna mu byonna.” Omubiri gwa Kristu gulina abakkiriza bonna ku Kristu okuva ku lunaku lwa Pentekooti (Ebikolwa 2) okutuusa Kristu lwalidda. Omubiri gwa Kristu gulina ebintu bibiri:\n1)Ekanisa ey’ensi yonna elimu abo bonna abalina enkolagana eyassekinoomu ne Kristu.\nKubanga mu Mwoyo omu fenna twabatizibwa okuyingira mu mubiri gumu, oba Bayudaaya oba Bayonaani, oba baddu oba ba ddembe; fenna ne tunywesebwa mu Mwoyo omu. (1 Abakkolinso 12:13). Olunyiriri luno lutegeeza nti buli omu akkiriza mu Kristu ali kitundu ku mubiri gwa Kristu era alina omwoo gwa Kristu ng’obujulizi. Ekanisa y’ensi yonna elina bonna abafuna obulokozi okuyita mu Kristu Yesu.\n2)Ekanisa era eyogerrwako mu Baggalatiya 1:1-2: “Pawulo omutume (ataava mu bantu newakubadde okuyita eri omuntu, wabula eri Yesu Kristo ne Katonda Kitaffe, eyamuzuukiza mu bafu), n'ab'oluganda bonna abali nange tubawandiikidde ekkanisa ez'e Ggalatiya: Wano tulaba nag mu kitundu ky’eGgalatiya waliyo amakanisa mangi–getuyita amakanisa g’okubyalo. Ekanisa y’Abaputisiti, ey’Abaluzelaani, oba Abakatuliki si ye Kanisa, mu kiti ky’ekanisa y’ensi yonna–wabula ziba kanisa zamubitundu, omubiri gwa Kristu ku kitundu. Ekanisa y’ensi yonna erimu abo aba Kristu era abamutaddemu obwesige okulwobulokozi. Abantu bano ab’ekanisa ey’ensi yonna balina okunonya okukuŋŋa n’okuzimbibwa mu Kanisa ku bitundu byabwe.\nMu kuwumbawumba, Ekanisa si kizimbe, oba akabondo k’enzikiriza. Okusinziira ku Bayibuli, Ekanisa mubiri gwa Kristu—abo bonna abatadde okukkiriza kabwe mu Kristu okulokolebwa (Yokaana 3:16; 1 Abakkolinso 12:13). Amakanisa ku bitundu gakuŋŋanya abantu abakkiriza elinnya lya Kristu. Ba memba b’ekanisa y’okukyalo basobola okuba nga si ba memba b’ekanisa y’ensi yonna okusinzira ku bwesimbu bw’okukkiriza kwabwe. Ekanisa y’okukitundu kyekifo abakkiriza we basobola okuteeka mu nkola “enkola z’omubiri gwa Kristu” eziri mu 1 Abakkolinso 12: nga bazaamu amanyi, nga basomesa, era nga bazimbagana mu magezi n’ekisa kya Mukama waffe Yesu Kristu.


Bukedde Online - Akambula kavumula kammunguluze n'okuyamba owoolubuto okumenya\nAkambula kavumula kammunguluze n'okuyamba owoolubuto okumenya\nAlungidde bba obutwa n’adduka\nKola bino okwewala okusannyalala\nOMUDDO oguyitibwa akambula gwa mugaso eri obulamu bwaffe. Annet Namwanje yagambye nti bw'oba otawanyizibwa kammunguluze gwekwate ojja kutereera. Oyinza okunywa amazzi wabula ne gatakuyamba bulungi. Ssinga ogattako akambula ojja kufuna enjawulo.\nNoga ebikoola weeyiire mu mutwe buli lunaku emirundi esatua. Owoolubuto naawe weeyambise akambula okumenya. kayenge olubuto nga luwezezza emyezi etaano oba mukaaga onaabe.\nKayambako okugonza amagumba ekiseera ky'okuzaala bwe kituuka tosobola kusanga buzibu mu kusindika mwana. Olukusense mu baana nalwo lulwanyise ng'okozesa akaddo kano. Yenga onaaze omwana omubiri gwonna ate omuwe n'okunywa. Kijja kuyambako obulwadde obwo okufuluma.\nAkambula era kayamba ku mmeeme ey'emabega. Ekizibu kino kitera kuva ku butalya bintu bigonda ne bisiba olubuto n'oba nga tofuluma bulungi. Okwejjanjaba noga ebikoola ogende ng'onyiga awali obuzibu. Nyiikira n'okulya ebintu ebigonda\nKatsha De Bank agenda kuzimbira ab'e Mityana gye yakulira essomero\nPoliisi etandise omuyiggo okukwata Bakaleke


Bukedde Online - Obulimi bwa leero bwetaaga magezi na ssente - Mubaka\nEngeri olusuku gye lumpa obukadde 14 buli...\nOLUVANNYUMA lw’abavubuka n’abakyala 40, okubangulwa ne baweebwa amabaluwa ku ffaamu ya Dr. Diana Nambatya Nsubuga, omu ku bawanguzi b’empaka z’omulimi asinga eya Kwagala Farm e Kulambiro, abalimi n’abalunzi okuva e Buligwe- Luweero nabo baagenze ewa Dr. Nambatya okubangulwa.\nSusan Kiiza ng’alambuza omubaka wa Budaaki, Henk Jan Bakker enva endirwa z’alima .\nBya ALICE NAMUTEBI ne HERBERT MUSOKE\nKu ntandikwa y’omwezi guno, abavubuka n’abakyala 40, baaweebwa amabaluwa oluvannyuma lw’okubangulwa mu kulimira awafunda n’okwongera omutindo ku bye bakungudde.\nWano omubaka wa Budaaki mu Uganda Henk Jan Bakker we yasinziira n’abakubiriza obutatuulira bukugu bwe bafunye wabula nabo basomese abalala ababwetaaga.\nOno yagamba nti abalimi abalina obumanyi gye banaakoma okusomesa abalala ne Uganda gy’egenda okukoma okukulaakulana. “Uganda eyimiriddewo ku bulimi na bulunzi kyokka wadde ng’amawanga amalala nga Budaaki gakulaakulanye lwa bulimi na bulunzi, Uganda ekyalemereddwa okukula olw’abalimi obutabeera na bukugu okulima n’okulunda mu ngeri y’enjawulo.\nNoolwekyo abalina obukugu buno, okusomesa abalala kikulu nnyo era ky’akuyamba okuzimba eggwanga,” bwe yagambye.\nDr. Nambatya ng’ayambikwako ekitongole kya SKY/AVSI ekikolagana n’ekitebe kya Budaaki wamu ne bbanka y’ensi yonna yabangudde abavubuka okuva e Makerere, Kiboga ne Kulambiro mu kulimira awafunda, okugatta omutindo ku bye bakola n’ebirala n’abakubiriza okussa mu nkola ebibasomeseddwa n’okwetaba mu mpaka z’omulimi asinga okufuna ku birabo n’emigaso entoko ebizirimu omuli ssente n’okugenda e Budaaki okuyigira ku balimi n’abalunzi abakugu.\nMu bimu ku bye baabanguddwwaamu mwe muli okukola ekigimusa kya nnakavundira okuva mu busa bw’ente Dr. Nambatya z’alundira ku ffaamu ye eri ku kitundu kya yiika ky’agamba nti omuntu yenna alina ensolo asobola okukikola n’afunamu ssente kuba kati ye akyongeddeko omutindo ng’akitunda n’ebweru w’eggwanga.\nAgamba nti okuganyulwa n’okufuna mu bulimi olina kusooka kubwagala n’okwebuuza ku bakusingako engeri gye bakikolamu kubanga buli muntu abeera ne ky’akusingako ne bwe kiba kitono wano osobole okubaako ky’okola mu ngeri ey’enjawulo.


Yeremiya 52 LCB - Okugwa kwa Yerusaalemi - Zeddekiya yali - Bible Gateway\n52 (A)Zeddekiya yali wa myaka amakumi abiri mu gumu egy’obukulu we yafuukira kabaka, n’afugira emyaka kkumi na gumu mu Yerusaalemi. Nnyina yayitibwanga Kamutali muwala wa Yeremiya ow’e Libuna. 2 (B)Zeddekiya n’akola eby’omuzizo mu maaso ga Mukama, nga Yekoyakimu bwe yali akoze. 3 (C)Abalabe ba Yerusaalemi ne Yuda ne babalumba kubanga Mukama yali abanyiigidde. Ku nkomerero n’abagobamu mu nsi. Ebyo byonna ne bituuka ku Yerusaalemi ne ku Yuda, Mukama n’okubagoba n’abagoba mu maaso ge, ne Zeddekiya n’ajeemera kabaka w’e Babulooni.\n4 (D)Mu mwaka ogw’omwenda ogw’obufuzi bwa Zeddekiya, ku lunaku olw’ekkumi mu mwezi ogw’ekkumi, Nebukadduneeza kabaka w’e Babulooni n’eggye lye lyonna, n’alumba Yerusaalemi, ekibuga ekyo n’akizingiza n’akizimbako ebifunvu okukyetooloola. 5 Ekibuga ne bakizimbako ebifunvu okutuusa mu mwaka ogw’ekkumi n’ogumu ogw’obufuzi bwa kabaka Zeddekiya.\n6 (E)Ku lunaku olw’omwenda olw’omwezi ogwokuna enjala n’eba nnyingi nnyo mu kibuga nga tewaali kyakulya. 7 Bbugwe w’ekibuga yamenyebwa Abakaludaaya. Eggye lyonna erya Yerusaalemi ne lidduka okuva mu kibuga kiro nga bayita mu mulyango oguli wakati w’ebisenge ebibiri ebiri okumpi n’ennimiro lwa kabaka, newaakubadde ng’Abakaludaaya baali beetoolodde ekibuga. Badduka ne bagenda mu Alaba. 8 Eggye ly’Abakaludaaya ne ligoba kabaka Zeddekiya ne bamukwatira mu nsenyi ez’e Yeriko, Abaserikale be bonna ne bamuvaako ne basaasaana. 9 (F)N’akwatibwa.\nZeddekiya n’atwalibwa eri kabaka w’e Babulooni e Libuna mu nsi ey’e Kamasi; n’amusalira omusango ne gumusinga. 10 (G)Awo kabaka w’e Babulooni n’atta batabani ba Zeddekiya nga kitaabwe alaba; n’atta n’abakungu bonna aba Yuda. 11 (H)N’alyoka aggyamu Zeddekiya amaaso n’amusiba mu masamba ag’ebikomo n’amutwala e Babulooni, gye yamuteeka mu kkomera okutuusa lwe yafa.\n12 (I)Ku lunaku olw’ekkumi olw’omwezi ogwokutaano, mu mwaka ogw’ekkumi ogw’obufuzi bwa Nebukadduneeza kabaka w’e Babulooni, Nebuzaladaani omuduumizi w’eggye erikuuma kabaka, eyaweerezanga kabaka w’e Babulooni, yajja e Yerusaalemi. 13 (J)Nebukadduneeza n’ayokya yeekaalu ya Mukama n’olubiri lwa kabaka, n’ennyumba zonna eza Yerusaalemi. Buli kizimbe kyonna eky’omugaso n’akyokya. 14 (K)Eggye lya Babulooni lyonna eryali liduumirwa omuduumizi w’abakuumi bakabaka ne limenyera ddala ebisenge bya Yerusaalemi. 15 Nebuzaladaani omuduumizi w’abakuumi n’atwala abamu ku baavu ennyo n’abo abaasigala mu kibuga, awamu n’abaweesi n’abaali beewaddeyo, mu buwaŋŋanguse eri kabaka w’e Babulooni. 16 (L)Naye Nebuzaladaani n’asigazaayo abamu ku baavu ennyo mu ggwanga okulabiriranga emizabbibu n’okulimanga.\n17 (M)Abakaludaaya ne bamenya empagi ez’ebikomo, n’ebikondo ebyali biseetulwa, n’Ennyanja ey’ekikomo, ebyali mu nnyumba ya Mukama ne batwala ekikomo kyonna e Babulooni. 18 (N)Ne batwala n’entamu, n’ebisena, n’ebisalako ebisirinza, n’ebibya, n’ebijiiko, n’ebintu byonna eby’ekikomo ebyakozesebwanga mu kuweereza mu Yeekaalu. 19 (O)Omuduumizi w’abakuumi ba kabaka n’atwala ebensani n’ebibya by’obubaane, n’ebijiiko, n’ebikondo bye ttaala, n’ebibya, n’entamu ebikozesebwa mu kiweebwayo ekyokunywa, byonna ebyali byakolebwa mu zaabu ne ffeeza.\n20 (P)Ekikomo okuva ku mpagi ebbiri, n’Ennyanja, n’ennume ekkumi n’ebbiri ez’ebikomo wansi waayo, n’ebikondo kabaka Sulemaani bye yali akoledde yeekaalu ya Mukama, byali bizito nnyo ebitapimika. 21 (Q)Buli emu ku mpagi yali obuwanvu mita munaana ne desimoolo emu; n’obwetoolovu mita ttaano ne desimoolo nnya; n’omubiri gwayo gwali nga sentimita musanvu nga yamuwuluka. 22 (R)Yaliko n’omutwe gw’ekikomo, n’omutwe gumu ng’obuwanvu bwayo nga mita bbiri ne desimoolo ssatu, omutwe nga guliko ebitimbe n’amakomamawanga enjuuyi zonna, byonna nga bya bikomo; empagi eyookubiri nayo yaliko ebifaanana ebyo n’amakomamawanga. 23 (S)Mu buli mbiriizi za buli mpagi kwaliko amakomamawanga kyenda mu mukaaga era gonna awamu okwetooloola empagi gaali amakomamawanga kikumi.\n24 (T)Omuduumizi w’abakuumi n’atwala Seraaya kabona asinga obukulu ne Sefaniya kabona owookubiri n’abaggazi abasatu nga basibe. 25 Abo abaali bakyali mu kibuga, n’atwalako omukungu akulira eggye, n’abawi b’amagezi omusanvu. N’atwala n’omuwandiisi eyali omukungu omukulu avunaanyizibwa okuwandiika abayingira mu magye ne basajja be nkaaga abaasangibwa mu kibuga. 26 (U)Nebuzaladaani omuduumizi n’abatwala bonna n’abaleeta eri kabaka w’e Babulooni e Libuna. 27 (V)Kabaka n’abattira eyo e Libuna, mu Kamasi.\nBw’atyo Yuda n’awaŋŋangusibwa, okuva mu nsi ya boobwe.\n28 (W)Buno bwe bungi bw’abantu Nebukadduneeza be yatwala mu buwaŋŋanguse:\nmu mwaka ogw’omusanvu ogw’obufuzi bwe:\nAbayudaaya enkumi ssatu mu amakumi abiri mu basatu;\n29 mu mwaka ogw’omunaana ogwa Nebukadduneeza,\nn’atwala lunaana mu asatu mu babiri okuva e Yerusaalemi;\n30 mu mwaka gwe ogw’amakumi abiri mu esatu,\nAbayudaaya lusanvu mu ana mu bataano be baatwalibwa Nebuzaladaani omuduumizi w’abakuumi wa kabaka.\nBonna awamu ne baba abantu enkumi nnya mu lukaaga.\n31 Awo mu mwaka ogw’amakumi asatu mu omusanvu ogw’okusibibwa kwa Yekoyakini kabaka wa Yuda, mu mwaka Evirumerodaki lwe yafuuka kabaka w’e Babulooni, n’ata Yekoyakini kabaka wa Yuda, n’amuggya mu kkomera ku lunaku olw’amakumi abiri mu etaano olw’omwezi ogw’ekkumi n’ebiri. 32 N’ayogera naye n’ekisa n’amuwa entebe ey’ekitiibwa eya waggulu okusinga eza bakabaka abalala abaali naye e Babulooni. 33 (X)Yekoyakini n’akyusa okuva mu ngoye ez’ekkomera era obulamu bwe obusembayo n’aliranga ku mmeeza ya kabaka. 34 (Y)Era kabaka w’e Babulooni yawanga Yekoyakini ensako eya buli lunaku, obulamu bwe bwonna okutuusa lwe yafa.\n52:1 : a 2Bk 24:17 b Yos 10:29; 2Bk 8:22\n52:2 : Yer 36:30\n52:3 : a Is 3:1 b Ez 17:12-16\n52:4 : a Zek 8:19 b 2Bk 25:1-7; Yer 39:1 c Ez 24:1-2\n52:6 : Is 3:1\n52:9 : a Yer 32:4 b Kbl 34:11 c Kbl 13:21\n52:10 : Yer 22:30\n52:11 : Ez 12:13\n52:12 : a Zek 7:5; 8:19 b Yer 39:9\n52:13 : a 2By 36:19; Zab 74:8; Kgb 2:6 b Zab 79:1; Mi 3:12\n52:14 : Nek 1:3\n52:16 : Yer 40:6\n52:24 : a 2Bk 25:18 b Yer 21:1; 37:3\n52:26 : nny 12\n52:27 : Yer 20:4\n52:28 : 2Bk 24:14-16; 2By 36:20\n52:33 : 2Sa 9:7\n52:34 : 2Sa 9:10


Sheik Umar alumbye Muzaata, Gwe akolagana n'abanwanyisa. - Watchdog Uganda\nSheik Umar alumbye Muzaata, Gwe akolagana n’abanwanyisa.\nSheik Muzaata bwe yabadde akulembeddemu okusaala ku muzikiti gwe Kyengera yavuddeyo nakolokota Sheik Umar gwe yayogeddeko nga omufere\nSHEIK Umar Kamoga omusomi we dduwa ku masitoowa e Nansana mu Disitulikiti ye Wakiso avuddeyo naalumba Sheik munne Nuuh Muzaata Batte owe kiwayi kye Kibuli gwayogeddeko nga aludde nga amulima empindi ku mugongo nga kwotadde n’okukolagana n’abamulwanyisa basobole okumusiiga ekifananyi ekibi mu bantu.\nSheik Umar agamba nti byonna byakolera abantu biluma Muzaata ne banne, olwo ne basalawo okumulwanyisa afuuke ekitagasa mu bantu, nabasekerera nti ne bwe kiriba ddi tebagenda kumusobola kubanga Katonda yamuwa.\nKino kiddiridde abawala ab’enjawulo okuvaayo okulumiriza Sheik Umar ono nti yabaganza era nabazaalamu abaana kyokka mubugenderevu naagaana okubalabirira, ne kyavuddemu omu kwe kufa ne bamuziika mu limbo.\nBino byonna Umar agamba nti bipangibwa Muzaata ne banne nti kubanga bulijjo amulinako ennugu olw’okuba ayamba abantu, nti era alina elinnya ddene mu ggwanga nga abamu ku befuula nti bakulembeze b’obuyisiraamu tebakyawurikika abasanikidde.\nAgamba nti kituufu alina ekigendererwa eky’okuzaala abaana abawerera ddala 140 asobole okukubisa mu kitaawe be yazaala, nti kyokka talina kigendererwa kyakubonyabonya baana n’abakyala nga Muzaata ne banne bwe bagamba.\n“Kituufu abawala ab’ogerwako ennaku zino mu mawulire bonna sibegaana nabaganzaako, era ne mbapangisiza n’amayumba buli omu gy’abadde abeera, naye olw’okuba bansubiramu bingi nnyo, bye mbadde sinabawa abamu nga baagala nakujja mu maka gange bakyankalanye ne mukyala wange omukulu kye sisobola kukkiriza, basazeewo mbu okunjabya nga bayambibwako abalabe bange mu mulimu gwe nkola ogw’okusomera abantu edduwa ne bawona” Umar bwe yategezezza.\n“Abawala abo mbadde mbawereza ensimbi nga mpita mu bantu ab’enjawulo kyokka kyanewunyisizza nga nabamu kubo bantu baamaanyi nnyo mu diini ye kiyisiramu, mu kifo ky’okukola kye nabasaba ne basalawo kunwanyisa naye bamanye nti nze Umar tebajja kunsobola.\nOyo Muzaata nakabinja ke mbamanyi kati baagala mbayite sigenda kukikola era balabika banoonyako sente sizirina ne ssimu yange tewaba akuba nabakooye” Sheik Umar bwe yagambye.\nSheik Muzaata bwe yabadde akulembeddemu okusaala ku muzikiti gwe Kyengera yavuddeyo nakolokota Sheik Umar gwe yayogeddeko nga omufere, nagamba nti bbo baali bamukwasa Mukama Katonda yaaba amulamula okusinziira ku bintu byakola nga nga akozesa ekitabo ekitukuvu, nti naye kuluno Mukama yamuvuddemu nabo nga abakulembeze b’obuyisiraamu bagenda kumulwanyisa.\nMuzaata era yagamba nti yali wakubeera mabega wa Minisita Nakiwala Kiyingi wakati mu lutalo lw’okulwanyisa Sheik Umar aveeyo alabirire abaana bazaala mu baayita abalwadde be\nTulina okukyusa ekifananyi Kya Mukono, Kkanso ya Munisipaari\nArchbishop Lwanga: We told Museveni to stop beating Bobi Wine, Zaake


Bukedde Online - Museveni atongozza ekizimbe kya URA eky'emyaliiro 22 n'alabula abakozi ku buli bw'enguzi\nMuseveni atongozza ekizimbe kya URA eky'emyaliiro 22 n'alabula abakozi ku buli bw'enguzi\nTemunyooma masomero ga Busiraamu-Distuliki...\nMuseveni atongozza ekizimbe kya URA eky’emyaliiro 22 n’alabula abakozi ku buli bw’enguzi.\nMuseveni ng'asimba omuti ogw'ekijjukizo\nPULEZIDENTI Museveni atongozza ekizimbe kya URA ekya URA Towers eky'emyaliiro 22 nga kyekikyasinga obuwanvu mu Uganda n'alabula abakozi ku buli bw'enguzi ssaako n'okulagajjavu mu kukebera eby'amaguzi ebiyingizibwa mu ggwanga.\nMuseveni yagambye nti abakozi ba URA ku nsalo za Uganda n'amawanga ag''omulirano awayita mmotoka z'ebyamaguzi bateekwa okuba n'ebyuma ebitangaza buli kidduka okusobola okulaba buli kintu ekiri munda.\n"Kyenjogerako nkimanyi okubasinga kuba nnayingiza emmundu okuva e Moshi okuzituusa mu Uganda endalala mukwano gwange omugenzi Gadaffi yazimpa mu 1985 n'enziyisa e Bujumbura ekya Burundi wabula nga nzitambuza ku mmotoka okuyingiza mu Uganda ku nguudo," Museveni bweyagambye.\nMuseveni ku mukolo gw'okutongoza ekizimbe kino e Nakawa ku Lwomukaaga yalagidde aba URA okulaba nga basaba minisitule y'ebyensimbi ssente ezimala okuaaba nga bagula ebyuma bino ebitaangaza kuba bwebataba nabyo baba tebalina kyebakola okujjako okwerimba .\nNate yalagidde URA okwongera okulondoola amadukanya amakampuni g'amasimu ssaako ne Mobile Money okulaba nga si bbo bebabuulira ssente zebakunyanyizza ez'okujjako musolo wabula okulaba nga buli ssimu ekubwa nga URA yeegirondoola.\n"URA mulina okulaba nga temumala budde bwa basuubuzi oba omuntu yenna aba agenze okuwa omusolo kuba abo bebayimirizzawo eby'enfuina y'eggwanga ," Museveni bweyagambye .\nYalagidde Doris Akol akulira URA okulaba ng'agoba abo balaba nga bakyamu mu kitongole kino n'agamba nti yawalirizibwa okugoba Kamisona mu kitongole kuno eyali agezaako okulembe yinvesita Omuchina ng'akozesa omuyinza bwe ng'okukulira eggwanga lino.\nYe Doris Akol yagambye nti basobole okulinyisa ssente zebasolooza mu musolo okuba mu buwumbi butaano mu mwaka gwa 1986 ggavumenti ya NRM bweyayingirira mu buyinza okutuuka ku buwumbu 16,000.\nYagambye nti okumaliriza ekizimbe kino kigenda kutaasa ssente obuwumbu musanvu n'ekitundu zebabadde basaasanya ku bupangisa bw'ebizimbe nga mu Kampala mwokka okuli n'ekya Crested Towers\nAdwadwalikanye lwa kukkiriza bakyawozesebwa kugabana nsako ya babaka\nKasibante kyaddaaki alayiziddwa ku ky''omubaka wa Lubaga


Bukedde Online - Minisita Aceng agaanye okwetonda ku by'okukung'aanya abantu ng'agenda okwewandiisa\nMINISITA w’ebyobulamu Dr. Jane Ruth Aceng agambye nti tasobola kwetonda olw’akatambi akaafuluma ng’akungaanyizza abantu mu disitulikiti y’e Lira ekikontana n’ebiragiro ebyateekebwawo okutangira okusaasaana kwa Corona.\nBino Aceng abyogeredde mu nkuubo za Palamenti oluvannyuma lw'okulabikako mu kakiiko ka Palamenti ak'ebyobulamu akakubirizibwa omubaka Micheal Bukenya (Bukuya County). Abadde azze kwogera ku nsonga z'omusaayi ogukendedde mu tterekero.\nAceng agambye nti abantu okukung'aana yali takitegese yalabiraawo nga baweze bangi ate nga bakyamuse olw'okulaba ku muwala waabwe (Maama Corona) nga yali tasobola kubayitira Poliisi kubanga kyandirabise bubi.\nAnnyonnyodde nti abantu bano yali abayigiriza ngeri gye bambalamu masiki kwe kujjako eyiye abasomese bulungi ate mu katambi nga batambulira mu nnyiriri bakutte n'amatabi g'emiti, yagambye nti ye wano yali ayambadde masiki wabula yeewunya emikutu gy'amawulire egisazeewo obutasengejja bulungi katambi kano ne basalawo okumulwanyisa.\nWabula yagambye nti ebyaliwo byonna yabifunamu eky'okuyiga nti nga tannaba kuddayo mu bantu be alina okusooka okubateekateeka beewe bulungi amabanga ate nga bambadde masiki n'asaba bannabyabufuzi abalala nabo okukola bwe batyo okusinga okulemerako nti bagenda kukuba enkung'aana nga beekwasa akatambi ke baalaba.\nBino we bijjidde nga Aceng yalangirira dda nga bw'agenda okwesimbawo ku kifo ky'omubaka omukyala owa disitulikiti y'e Lira.


Eid y’okusala ebisolo ejjumbiddwa abayisiraamu mu Ggwanga Lyonna – Watchdog Uganda\nEid y’okusala ebisolo ejjumbiddwa abayisiraamu mu Ggwanga Lyonna\nAbayisiraamu nga basala entAe kokujaguza Eid Aduha\nAB’ENZIKIRIZAy’obuyisiraamu mu Ggwanga lyonna bajjumbidde okusaala Eid Aduha era nga emizikiti gyonna gijjudde ne gibooga.\nEid eno nga era kwe kubeera n’okusala ebisolo nga akamu ku bubonero obulaga obwetoowaze Jjajja ffe Ibrahim bwe yalina eri Katonda bwe yasalawo okuwaayo omwana we omu yekka gwe yali alina Ismael nga ssaddaaka eri katondawe, kyokka Mukama n’amweyoleka n’amulaga endiga gyaba awaayo nga Ssaddaaka.\nOkuva olwo olunaku luno lukuzibwa mu Nsi yonna okujaguza obuwanguzi Nabbi Ibrahim bwe yatuukako olw’obukkiriza bwe yalina eri Katonda we.\nKu muzikiti omukulu ogwa Kampala mukadde okusaala kukulembeddwamu Mufuti wa Uganda Sheik Ramathan Mubajje nga ono akubirizza abayisiraamu okufaayo ennyo ku by’okwerinda byabwe mu makubo gye batambulira, mu maka gaabwe wamu n’abaana baabwe kubanga abatemu beesomye okubasaanyawo ennaku zino.\nMu muzikiti omukulu mu kibuga kye Mukono akulembeddde okusaala Eid era nga ye Disitulikiti Kaazi Sheik Sazir Lumala alaze obwetaavu eri abagagga okuvaayo bayambeko ku banaku, kyagambye nti kya buvunanyizibwa kubanga Katonda yabawadde olwesonga nti balina obusobozi okuyambako abalala.\nAbayisiraamu ab’enjawulo bawaddeyo ebisolo omuli Ente ne mbuzi bisalibwe bigabulwe abatalina mwasirizi.\nYoung people should respect the peace we fought for- Gen Moses Ali\nTop American investors jet in to meet Ugandan tech entrepreneurs, government officials and innovators


Bukedde Online - KCCA ewanguddeabawagizi ne basiiwuuka empisa\nKCCA ewanguddeabawagizi ne basiiwuuka empisa\nLiigi y'abakazi ewummuddemu\nVilla etutte obubonero mu gwa Express ogwa...\nAdded 13th April 2015\nABAMU ku bawagizi ba KCCA FC baafuuse ‘kasobeza’ ku Lwomukaaga, ttiimu yaabwe bwe yawuttudde Rwenshama (3-0) ne bavuma omutendesi nti, “Tomanyi ky’okola. Oleka Wasswa ku katebe tuliteeba ddi ku ggoolo ettaano?”\nKCCA 3-0 Rwenshama\nPolice 4-0 Kira Young\nBino byabadde ku kisaawe e Lugogo, omutendesi Abdallah Mubiru eyabadde asuubira abawagizi okumwebaza olwa ttiimu okuwangula, bwe baamukyukidde ne bamuvuma nti, “Tuviire ku ttiimu yaffe ogirekere abagisobola.”\nKino kyaddiridde Mubiru okusoosa Herman Wasswa ku katebe n’amuleeta mu kya Derrick Nsibambi nga guli 3-0. Mubiru yagambye nti, “Simanyi bawagizi baagaliza ttiimu birungi banyiiga ng’ewangudde.”\nTwesonyiwe enguzi nâ€™obukumpanya\nAtangaazizza ku ssenyiga wâ€™embizzi\nAbazannya zzaala mubakwate\nPoliisi ekubye ttiiyagaasi mu bakazi ba FDC n'ebalemesa okutuuka ku Palamenti\nAba NWSC bagootaanyizza entambula mu katale k'e Nateete\nEddy Kenzo akomyewo ku butaka: Bamwanirizza nga muzira


Bukedde Online - Abakola ppaaka enkadde baleseemu siteegi 34 zokka\nPaapa Joseph Aloisius Ratzinger Benedict XVI eyawummula mulwadde muyi\nOmugagga Ham azzeemu okuttunka ne DTB Bank...\nAdded 5th August 2020\nBakansala ba KCCA abatuula ku kakiiko akateekerateekera ekibuga n’okuzimba nga bali wamu n’abakugu baalambudde ppaaka eno okulaba omulimu gw’okugizimba we gutuuse ne bennyamira olw’akasoobo aba kkampuni ya “Starling” ke batambulirako.\nAbaabadde balambula ppaaka ekolebwa.\nABADDABIRIZA ppaka empya babatadde ku nningi olw'okugifunza nga kati mu kifo kya mmotoka 500 ezibadde zisuubirwa okusimbamu ng'ewedde, egenda kusimbamu emmotoka 250 nga zikolera ku siteegi 34.\n"Mu butuufu omulimu guno mugukutte kasoobo ate ng'ebikyetaagisa bingi. Kino kigenda kwongera okukaluubiriza aba ttakisi okufuna we baddukanyiza emirimu gyabwe ng'ate abasinga mu kiseera kino batikkira ku nguudo kwe batakkirizibwa," ssentebe w'akakiiko kano Umar Kajjumba nga ye kkansala wa Makindye West bwe yategeezezza.\nKajjumba yagambye nti okusooka mu ppaaka eno mwali mugendamu emmotoka ezisukka mu 500, wabula kati pataddemu ebifo omugenda okusimbibwa takisi 250, zokka ne siteegi 34.\nYing. Joel Wasswa owa KCCA, yagambye nti ekikeereyesezza omulimu guno y'enkuba era ekifo kibadde kirina okutindirwa n'amayinja. Yagambye nti gye buvuddeko ne mmotoka ezibadde zisomba ebikozesebwa zibadde tezikkirizibwa kutambula kiro.\nAkamwenyumwenyu ka taata kaweddewo...\nAbakadde 45 beekubidde enduulu mu kakiiko akalwanirira obwenkanya\nOmuwala taafune obuzibu?\nTukole tutya okufuna omwana?\nTukole ki okufuna omwana?


Ebyafaayo: Nnaleka Ebintu Ne Ngoberera Mukama Waffe | Felix Fajardo\nBISOME MU Afrikaans Albanian Alur Amharic Amis Armenian Aymara Azerbaijani Bashkir Bassa (Cameroon) Bengali Bicol Boulou Bulgarian Cakchiquel (Central) Catalan Cebuano Chichewa Chinese (Cantonese) Chinese (Simplified) Chinese (Traditional) Chinese Cantonese (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nNnaleka Ebintu Ne Ngoberera Mukama Waffe\nByayogerwa Felix Fajardo\n“Bw’ogenda okubuulira, todda kubanga bw’onodda, nja kukumenya amagulu.” Taata bwe yaŋŋamba ebigambo ebyo, nnasalawo okugenda. Ku olwo lwe nnatandika okuleka ebintu okusobola okugoberera Mukama waffe. Mu kiseera ekyo nnalina emyaka 16.\nKIKI ekyaleetawo embeera eyo? Ka mbabuulire. Nnazaalibwa nga Jjulaayi 29, 1929, era nnakulira ku kyalo ekimu ekisangibwa mu ssaza ly’e Bulacan mu Philippines. Tetwalina bintu bingi kubanga mu kiseera ekyo embeera y’eby’enfuna teyali nnyangu. Bwe nnali mu myaka egy’obuvubuka, waabalukawo olutalo. Eggye lya Japan lyalumba Philippines. Naye olw’okuba ekyalo kyaffe kyali kyesudde, tetwakosebwa nnyo lutalo olwo. Tetwalina leediyo, ttivi, wadde empapula z’amawulire. N’olwekyo amawulire agakwata ku lutalo abantu be baagatutegeezanga.\nTwazaalibwa abaana munaana era nze eyali omwana ow’okubiri. Bwe nnaweza emyaka munaana, bajjajja bange bantwala okubeera nabo. Wadde nga twali Bakatuliki, jjajja omusajja yawulirizanga endowooza z’amadiini amalala era yalina ebitabo bingi eby’eddiini mikwano gye bye gyamuwa. Nzijukira lumu yandaga obutabo Protection, Safety, ne Uncovered obwali mu lulimi Olutagalogo, * era n’andaga ne Bayibuli. Nnanyumirwa nnyo okusoma Bayibuli, nnaddala ebitabo ebina eby’Enjiri. Okusoma ebitabo ebyo kyandeetera okwagala okukoppa Yesu.—Yok. 10:27.\nNJIGA OKUGOBERERA MUKAMA WAFFE\nEggye lya Japan lyava mu Philippines mu 1945. Mu kiseera ekyo, bazadde bange baŋŋamba nzireyo awaka. Jjajja omusajja yankubiriza okuddayo eka, era bw’entyo nnaddayo.\nNga wayise ekiseera kitono, mu Ddesemba 1945, Abajulirwa ba Yakuwa abaava mu kabuga k’e Angat bajja okubuulira ku kyalo kyaffe. Omujulirwa wa Yakuwa omu eyali akuze mu myaka yajja ewaffe n’atubuulira Bayibuli ky’eyogera ku “nnaku ez’enkomerero.” (2 Tim. 3:1-5) Yatuyita okubaawo mu lukuŋŋaana olw’okusoma Bayibuli olwalinga ku kyalo ekiriraanye ekyaffe. Bazadde bange tebaagenda naye nze nnagenda. Olukuŋŋaana olwo lwalimu abantu nga 20 era abamu baabuuza ebibuuzo ebikwata ku Bayibuli.\nOlw’okuba nnali sitegeera bulungi bye baali boogerako, nnasalawo okufuluma ŋŋende. Naye mu kiseera ekyo, baatandika okuyimba oluyimba lw’Obwakabaka. Oluyimba olwo lwannyumira nnyo, ne nsalawo okusigala. Oluvannyuma lw’okuyimba n’okusaba, bonna abaaliwo baasabibwa okubaawo mu lukuŋŋaana olwali lugenda okuba mu Angat ku Ssande.\nBangi ku ffe twatambula mayiro nga ttaano okugenda mu lukuŋŋaana olwali mu maka ga Cruz. Mu lukuŋŋaana olwo mwalimu abantu 50 era kyanneewuunyisa nnyo okulaba nga n’abaana abato boogera ku bintu bya Bayibuli eby’ebuziba. Oluvannyuma lw’okugenda mu nkuŋŋaana emirundi egiwerako, Ow’oluganda Damian Santos, eyali aweereza nga payoniya era eyaliko meeya w’ekibuga, yansaba nsuleko ewuwe. Kumpi ekiro ekyo kyonna twakimala tukubaganya birowoozo ku Bayibuli.\nMu kiseera ekyo, abantu bwe baawuliranga ku njigiriza za Bayibuli ezisookerwako, bakkirizanga mangu amazima. Bwe waali wayise ekiseera kitono bukya ntandika kugenda mu nkuŋŋaana, ab’oluganda bambuuza awamu n’abalala obanga twali twagala okubatizibwa. Nnaddamu nti, “Njagala.” Nnali njagala ‘okuweereza Mukama waffe, Kristo.’ (Bak. 3:24) Baatutwala ku mugga ogwali okumpi awo, era babiri ku ffe ne tubatizibwa nga Febwali 15, 1946.\nTwakitegeera nti ng’Abakristaayo ababatize, tulina okubuulira obutayosa nga Yesu bwe yakola. Bwe nnatandika okubuulira, tekyasanyusa taata, era yaŋŋamba nti, “Okyali muto nnyo okubuulira. Ate kimanye nti okunnyikibwa obunnyikibwa mu mugga tekikufuula mubuulizi.” Nnamugamba nti Katonda ayagala tubuulire amawulire amalungi ag’Obwakabaka bwa Katonda. (Mat. 24:14) Era nnamugamba nti, “Nnina okutuukiriza ekyo kye nneeyama eri Katonda.” Ekyo kye kyaviirako taata okwogera ebigambo bye njogedde ku ntandikwa. Yali ayagala kunnemesa kubuulira. Era bw’entyo bwe nnatandika okuleka ebintu okusobola okugoberera Mukama waffe.\nCruz ne mukyala we bansembeza mu maka gaabwe mu Angat. Era baatukubiriza nze ne Nora, muwala waabwe asembayo obuto, okuweereza nga bapayoniya. Ffembi twatandika okuweereza nga bapayoniya nga Noovemba 1, 1947. Nora yali aweerereza mu kabuga akalala, ate nze nga mpeerereza mu Angat.\nEMBEERA ENDALA EYANNEETAAGISA OKULEKA EBINTU\nBwe waali wayise emyaka esatu nga mpeereza nga payoniya, Ow’oluganda Earl Stewart, okuva ku ofiisi y’ettabi, yawa emboozi mu kibangirizi ekimu mu Angat era abantu abasukka mu 500 be baaliwo. Emboozi eyo yagiwa mu Lungereza, era oluvannyuma ne ngiwa mu bufunze mu Lutagalogo. Nnali nnakoma mu kya musanvu, naye ekirungi kiri nti abasomesa baffe baakozesanga Lungereza. Ekintu ekirala ekyannyamba okuyiga Olungereza kwe kuba nti ebitabo byaffe ebisinga obungi byali mu Lungereza. N’olwekyo bingi ku byo nnabisomanga mu Lungereza. Bwe kityo, nnasobola okuvvuunula emboozi eyo awamu n’endala ezaaweebwa ku mirundi emirala.\nKu lunaku lwe nnavvuunula emboozi y’Ow’oluganda Stewart, ow’oluganda oyo yatutegeeza nti ofiisi y’ettabi yali yeetaaga ow’oluganda omu oba babiri abaweereza nga bapayoniya okugenda okuweereza ku Beseri. Ab’oluganda abo bandiyambyeko ku mirimu egikolebwa ku Beseri ng’abaminsani bagenze ku lukuŋŋaana olunene olwaliwo mu New York, Amerika mu 1950. Nze omu ku b’oluganda abaayitibwa. Ne ku mulundi ogwo nnaleka embeera gye nnali mmanyidde ne ŋŋenda okuweereza ku Beseri.\nNnatuuka ku Beseri nga Jjuuni 19, 1950, ne ntandika okuweereza. Amaka ga Beseri gaali mu kizimbe ekinene ekikadde ekyali kyetooloddwa emiti eminene, era gaali ku ttaka lya yiika bbiri n’ekitundu. Ab’oluganda nga 12 abaali obwannamunigina be baali baweereza ku Beseri. Ku makya nnakolanga mu ffumbiro. Oluvannyuma, okuva ku ssaawa nga ssatu nnakolanga gwa kugolola ngoye. Bwe ntyo bwe nnakolanga n’olw’eggulo. Nneeyongera okuweereza ku Beseri n’oluvannyuma lw’abaminsani okukomawo. Nnapakiranga magazini ezaabanga zigenda okutwalibwa ku posita, nnategekanga ebitabo eby’okuweereza abantu abaabanga babisabye, era oluusi nnakolanga awatuukira abagenyi. Nnakolanga buli mulimu gwonna gwe bampanga.\nNVA MU PHILIPPINES NE ŊŊENDA MU GIREYAADI\nMu 1952, nze awamu n’ab’oluganda abalala mukaaga okuva mu Philippines, twasanyuka nnyo bwe baatuyita okugenda mu Ssomero lya Gireyaadi ery’omulundi ogwa 20. Bingi ku bintu bye twalaba mu Amerika byali bipya gye tuli. Byali bya njawulo nnyo ku ebyo bye nnali mmanyidde ewaffe.\nNga ndi ne bayizi bannange mu Gireyaadi\nNg’ekyokulabirako, twalina okuyiga okukozesa ebintu eby’amasannyalaze bye twali tutalabangako. Ate era n’embeera y’obudde yali ya njawulo nnyo ku y’ewaffe! Lumu ku makya bwe nnafuluma ebweru, buli we nnatunulanga waali weeru ate nga walabika bulungi. Ogwo gwe gwali omulundi gwange ogusooka okulaba omuzira. Nneewuunya nnyo bwe nnagukwatako nga gunnyogoga nnyo!\nNaye bwe twatandika okutendekebwa mu Ssomero lya Gireyaadi ebintu ebyo twalekera awo okubissaako ebirowoozo. Abasomesa baffe baatuyigirizanga mu ngeri ennungi ennyo, era bye baatuyigirizanga byatutuukanga ku mutima. Twayiga okunoonyereza n’okwesomesa. Okutendekebwa kwe twafuna mu Gireyaadi kwannyamba okweyongera okukula mu by’omwoyo.\nOluvannyuma lw’Essomero lya Gireyaadi nnasindikibwa mu kitundu ekiyitibwa Bronx mu kibuga New York okuweereza nga payoniya ow’enjawulo okumala akaseera. Bwe kityo mu Jjulaayi 1953, nnaliwo ku lukuŋŋaana olunene olwali mu Bronx. Oluvannyuma lw’olukuŋŋaana olwo nnaddayo okuweerereza mu Philippines.\nNDEKA OBULAMU BW’EKIBUGA\nAb’oluganda ku ofiisi y’ettabi baŋŋamba nti, “Kati ogenda kukola ng’omulabirizi akyalira ebibiina.” Obuweereza obwo bwali bugenda kunsobozesa okukolera ddala mu bujjuvu omulimu Mukama waffe Yesu gwe yakola ogw’okutambula eŋŋendo empanvu okugenda mu bubuga ne mu bibuga okuyamba endiga za Yakuwa. (1 Peet. 2:21) Nnasindikibwa okuweereza mu masekkati ga Luzon, ekizinga ekisinga obunene mu Philippines, era ekitundu kino kyali kinene nnyo. Mwali muzingiramu essaza ly’e Bulacan, ery’e Nueva Ecija, ery’e Tarlac, n’ery’e Zambales. Okusobola okugenda mu bubuga obumu nnalina okuyita mu Nsozi za Sierra Madre. Tewaaliwo ntambula ya lukale omuntu gye yali ayinza kukozesa kugenda mu bitundu ebyo. N’olwekyo, okusobola okutuukayo nnasabanga abavuzi ba loole banzikirize okutuula waggulu ku miti gye baabanga batwala. Emirundi mingi banzikirizanga naye entambula eyo teyali nnyangu.\nEbibiina ebisinga obungi mu kitundu ekyo byali bitono ate nga bipya. N’olwekyo ab’oluganda baasima nnyo bwe nnabayamba okumanya engeri gye baalina okukubirizaamu enkuŋŋaana n’engeri y’okukolamu omulimu gw’okubuulira.\nOluvannyuma nnasindikibwa okuweerereza mu kitundu ky’e Bicol. Ekitundu ekyo okusinga kyalimu ebibinja by’ababuulizi eby’esudde, bapayoniya ab’enjawulo bye baatandikawo nga bagenze okubuulira mu bifo ebyali bitabuulirwangamu. Mu maka agamu mwalimu kabuyonjo eyali etindiriddwa ebiti bibiri. Bwe nnagenda mu kabuyonjo eyo, ebiti ebyo byagwamu era nange ne ngwamu. Kyantwalira akaseera okwerongoosa okusobola okugenda okulya eky’enkya.\nBwe nnali nga mpeereza mu kitundu ekyo, nnatandika okulowooza ku Nora, eyali yatandika okuweereza nga payoniya mu Bulacan. Mu kiseera ekyo yali aweereza nga payoniya mu kibuga Dumaguete era nnagenda okumukyalirako. Oluvannyuma lw’okumukyalira twatandika okwewandiikiranga amabaluwa, era twafumbiriganwa mu 1956. Wiiki eyasooka mu bufumbo bwaffe twagimala tukyalira ekibiina ekyali ku kizinga Rapu Rapu. Twalinnya ensozi era twatambula nnyo, naye twafuna essanyu lingi okuweereza ab’oluganda abaali mu bitundu ebyesudde nga tuli babiri.\nMPITIBWA OKUDDAMU OKUWEEREZA KU BESERI\nOluvannyuma lw’okumala emyaka ng’ena nga tukyalira ebibiina, twayitibwa okuweereza ku ofiisi y’ettabi. Bwe kityo, mu Jjanwali 1960 twatandika okuweereza ku Beseri era obuweereza obwo tubumazeemu emyaka mingi. Ekiseera bwe kizze kiyitawo, nkoleddeko wamu n’ab’oluganda abatali bamu abalina obuvunaanyizibwa obw’amaanyi mu kibiina era nnina bingi bye mbayigiddeko. Nora naye akoze emirimu egitali gimu ku Beseri.\nNga mpa emboozi ku lukuŋŋaana olunene, nga waliwo ow’oluganda agitaputa mu Lusebwano\nEkiseera kye mmaze nga mpeereza ku Beseri, ndabye okukulaakulana okw’amaanyi mu Philippines. We nnatandikira okuweereza ku Beseri nga nkyali muvubuka, mu Philippines mwalimu ababuulizi nga 10,000. Naye kati mulimu ababuulizi abasukka mu 200,000, era tulina n’Ababeseri bangi abakola ennyo okuwagira omulimu gw’okubuulira.\nOmuwendo gw’ababuulizi bwe gweyongera okulinnya, ekifo Beseri we yali kyali tekikyamala. Bwe kityo Akakiiko Akafuzi kaatugamba okunoonya ekifo ekirala we twandizimbye Beseri enneneko. Nze n’ow’oluganda eyali alabirira omulimu gw’okukuba ebitabo twatambula nnyumba ku nnyumba mu kitundu Beseri mwe yali, nga tubuuza obanga waliwo omuntu atunda ettaka. Tewaaliwo n’omu eyali atunda, era omu ku abo abaalina ettaka yatugamba nti: “Ffe Abakyayina tetutunda, tugula buguzi.”\nNga ntaputa emboozi y’Ow’oluganda Albert Schroeder\nNaye lumu waliwo ekintu ekyaliwo ekyatwewuunyisa. Omusajja omu yatubuuza obanga twandyagadde okugula ettaka lye kubanga ye yali agenda mu Amerika. N’omusajja omulala eyali amuliraanye naye yasalawo okutuguza ettaka lye era n’akubiriza n’abalala okukola kye kimu. Twasobola n’okugula ettaka ku musajja eyatugamba nti “Ffe Abakyayina tetutunda.” Mu kiseera kitono twafuna ettaka eryali likubisaamu ettaka okwali Beseri emirundi egisukka mu esatu. Ndi mukakafu nti ekyo Yakuwa ye yakikola.\nMu 1950, nze nnali nsingayo obuto ku Beseri. Naye kati nze ne mukyala wange ffe tusingayo obukulu ku Beseri. Ssejjusa kuba nti nnagoberera Mukama waffe. Wadde nga bazadde bange bangoba awaka, Yakuwa ampadde oluganda olw’ensi yonna. Sirina kubuusabuusa kwonna nti Yakuwa atuwa buli kimu kye twetaaga, ka tube nga tuli mu buweereza bwa ngeri ki. Nze ne Nora twebaza nnyo Yakuwa olw’ebyo byonna by’atukoledde era tukubiriza n’abalala okumugezesa.—Mal. 3:10.\nLumu Yesu yagamba Matayo Leevi, eyali omusolooza w’omusolo nti: “Beera mugoberezi wange.” Kiki Matayo kye yakola? ‘Yaleka buli kimu, n’ayimuka n’agoberera Yesu.’ (Luk. 5:27, 28) Nnange nkoppye ekyokulabirako kya Matayo, era nkubiriza abalala okukola kye kimu basobole okufuna emikisa gya Yakuwa.\nKindeetera essanyu okuba nti nkyeyongera okuwagira omulimu gw’okubuulira mu Philippines\n^ lup. 6 Bwakubibwa Abajulirwa ba Yakuwa naye kati tebukyakubibwa.\nNfunye Enkizo Okukolera Awamu n’Abasajja Abakulu mu by’Omwoyo


Bukedde Online - Anoonya mwana we gwebaamuggyako nga bamutwala e Nalufeenya\nEyakubye omwana wa muggya we n'amutta bamu...\nMusoke ng’ali ne mutabani we.\nOMUSUUBUZI w’ebyuma anoonya omwana we eyamuggyibwako ng’atwalibwa e Nalufenya nga n’okutuusa kati tamanyi gy’ali. Bernard Musoke, ow’e Buziga yagambye nti, “Yali ava mu maka ge ng’agenda mu Kampala ne mutabani we Dareen Andrew Musoke ne basanga abasajja babiri ne bamusaba okubatwalako.\nNga bali mu mmotoka waliwo eyabakubira ne boogera amannya gaabwe nga David Babyenda ne Joseph Masinde ne bansaba okubatwala ku Jinja Road era twali twakatambulako akabanga katono emmotoka n’etwekiika mu maaso. Abasajja basatu baavaamu n’abaali mu mmotoka ne baggyayo emmundu ne bantwala mu ofiisi ya Fransis Olugu e Naggulu.\nOlwatuuka mu ofiisi ya Olugu bantegeeza nti, bantwala Nalufenya nti, nnali ntolosezza ababbi be baali baagala abaali mu mmotoka endala. Awo we nakoma okulaba ku mwana wange era bwe banzigya mu kkomera tebamunziriza ate bwe mbamusaba bantiisatiisa”, bwe yategeezezza.\nDaren Andrew Musoke\nMuka muliraanwa yasigula baze\nAbakulira eby'okwerinda basiibye balambula ebikozesebwa Poliisi\nMuseveni awagidde Omugagga Ham akulaakulanye Nakivubo


Bukedde Online - Weasel agugulana n'aba famire ya Moze Radio ku bintu bye yaleka\nLooya wa Gav't avunaaniddwa okugifiirza ob...\nOKUSIKA omuguwa ku byobugagga by’omugenzi Moze Radio kutandise, omuyimbi Weasel (ng’amannya ge amatuufu ye Douglas Mayanja) gwe yali ayimba naye kubaluseewo bw’alumbye abooluganda lw’omugenzi ng’abalumiriza okutwala ebimu ku bintu by’omugenzi mu kifo ky’okubirekera bamulekwa.\nWeasel alumiriza Frank Nakintije ng’ono mukulu wa Moze nti azze aggya ebintu okuli ttiivi, ffi riigi n’ebirala mu nnyumba y’omugenzi e Makindye n’abitwala.\nWabula abooluganda lwa Moze bawakanyiza ebyogerwa Weasel ne bamuddiza omuliro nga bagamba nti alina bizibu bye bye bimutawaanya oba ayagala kwonoona linnya lya famire.\n“Moze takolerangako Frank oba bannyina. Twatawaana n’omugenzi era bulijjo abadde agamba nti emmaali ye y’abaana kati simanyi lwaki Frank ate ebintu abitwala mu kifo ky’okubigabanya abaana,’’ Weasel eyabadde ayogeza amaanyi bwe yategeezezza n’agattako okuwera nti mwetegefu okufiirira emmaali y’abaana b’eyali munywanyi we kubanga kati y’aliwo okubalwanirira era ono ayise omuyimbi Lillian Mbabazi ne bannamwandu abalala okusitukiramu balwanirire ebintu by’abaana baabwe.\nABA FAMIRE YA RADIO BOOGEDDE\nMeddie Sembajja (owooluganda lwa Moze) eyayogedde ku lwa famire yasoose kwewuunya kigendererwa kya Weasel ng’agamba nti ebigambo by’ayogera ennaku zino n’okuwakula entalo ku famire yaabwe bibasobedde.\n“Ono si ye Weasel gwe tubadde tumanyi abadde ‘muganda’ wa Moze.\nYasoose kukola lutalo ku Frank ne bakuba n’emmotoka ye eyayiise endabirwamu zonna ate kati agguddewo lutalo lwa bigambo.\nWeasel bwaba nga ddala alina ensonga entuufu oba ensonga yonna emuluma ewa maama e Kagga amanyiyo gy’alina okulaga amutegeeze so si kugenda mu mawulire n’okwogera ebitakwatagana nga bw’akola.”\nSembajja yagasseeko nti “tuli mu kiseera kya kunoonyereza okuzuula ebituufu n’abantu abatta muganda waffe ate Weasel ateekawo lutalo olutuggya ku mulamwa kati simanyi kigenderwa kye?’\nWabula Sembajja yakkiriza nti kituufu waliwo ebintu, Frank bye yaggya mu nju ya Moze kyokka bino teyabitwala wuwe yabitwalira maama w’omugenzi e Kagga okubikozesa okugeza ku ttiivvi ennya yaggyako emu ate ku ffi irigi esatu yagyako emu kuno kwossa entebe n’ebirala era Sembajja agamba nti kino takirabamu buzibu kubanga maama w’omugenzi y’abikozesa.\n“Oyo Weasel ayagala kulaga nti afaayo nnyo ku bintu by’omugenzi okusinga baganda be okuli ne Frank abirinako obuvunaanyizibwa.\nWeasel wadde yatambulanga ne Radio, alina bingi ku byobugagga bwe by’atamanyi kyokka nga Frank abimanyi nga waliwo ne bye yali aguze nga ssente asasuddeko bitundu,” bwe yagambye.\nMAAMA WA RADIO AYISE WEASEL\nNga bino tebinabaawo, Weasel yasoose kutabuka na Frank era wakati mu kugugulana emmotoka ya Frank nnamba UAZ 322W yakubiddwa ne bagiyiwa endabirwamu okuli ey’omu maaso n’emabega ssaako ez’omu madirisa.\nEmbeera eno n’ebirala biwalirizza Muky. Jane Kasubo (maama w’omugenzi) okuyita Weasel e Kagga okugonjoola ensonga ezigenda mu maaso n’okubaako ebirala bye boogerako mu kifo ky’okwongera okumumenya omutima ng’akyali mu nnaku ya mutabani we.\nWEASEL ABAKUBYEMU OLUYIMBA\nMu mbeera egenda mu maaso Weasel alina oluyimba olupya lw’afulumizza olwa ‘God over Evil’ (kirungi okusinga ekibi) era agamba nti wadde ab’oluganda lwa Radio bamwogeredde ebibi bingi omuli abaki- muteekako nti ayagala kubba bintu bya mugenzi (waliwo ebibadde byogerwa nti Weasel ali mu lukwe lwa kusindiikiriza famire ya Radio).\nENJU YA MAAMA WA MOZE EWEDDE\nNg’oggyeko okwerumaluma okugenda mu maaso, Muky. Jane Kasubo essanyu ly’alina lya mwoki wa gonja.\nEnnyumba Moze gye yali amuzimbira e Kagga, Omugagga Bryan White yagimalirizza n’okugiyooyoota era agamba nti eno emukendeezezza ku birowoozo n’olumu kati afuna ku tulo.\nOmu Pakistan abadde atunda eddagala eriyiseeko akwatiddwa\nAb'emmundu balumbye ekyalo ne banyaga abatuuze: Babatemye


Bukedde Online - Amasomero 1,463 gasiimiddwa mu kazannyo ka Coca Cola\nAmasomero 1,463 gasiimiddwa mu kazannyo ka Coca Cola\nManU erina essuubi mu Pochettino\nXavi ayagala Sterling\nBuddo S.S, Kanyabwanga SS, Kitimbwa Bright Future SS ne Teso Intergrated SS ge gamu ku masomero agawangudde ebirabo eby’enjawulo mu mpaka z'okukung'anya obucupa.\nAbayizi ba Buddo SS nga bajaganya oluvannyuma lw'okulya akendo mu bannaabwe mu kukunganya obucupa\nAMASOMERO 1,463 agetaba mu kazannyo ka kkampuni ya Coca Cola aka ‘Copa Coca Cola-Recycling' gawangudde ebirabo.\nEmpaka zino zimaze emyezi ena ng'abayizi n'amasomesa okuva mu bitundu eby'enjawulo bakung'anya obucupa bwa pulasitiki okuli; obwa Rwenzori ne Coca Cola ng'ekigendererwa kya kukuuma kibuga nga kiyonjo.\nBuddo S.S, Kanyabwanga SS, Kitimbwa Bright Future SS ne Teso Intergrated SS ge gamu ku masomero agawangudde ebirabo eby'enjawulo.\nSam Kangave maneja wa kampeyini eno yebazizza amasomero n'abasomesa abeetabye mu kazannyo kano n'abasima okubeera oky'okulabirako eri.\nOsward Byamugisha wakati okuva ku kkono nga bamukwasa ceeki,TV ne Laptop\n"Abantu bangi akazannyo kano bakabuusa amaaso okulaba ng'abayizi n'abasomesa nga bagenda mu bifo eby'enjawulo nga bakung'anya obucupa kyawadde ekyokulabira ekirungi nga tulwana okukuma obutonde bw'ensi," Kangave bwe yagambye.\nEbimu ku birabo abawanguzi bye baafunye kuliko; TV, okuddabiriza ekisaawe kyabwe, amasimu, obutimba bwa ggoolo, emipiira, emiti gya ggoolo, emijoozi saako n'abayizi okwewangulira sikaala. Kanyabwanga SS lye lyasinze okukung'anya obucupa kkiro 9,100 yaddiriddwa Kitimbwa Bright Future SS (kkiro 4,500), Buddo SS (2,500) ne Teso Integrated SS yakung'anyiza 1,630.\nSt Mary Mary's Kitende be bannantameggwa bw'omwaka guno mu mpaka za Copa Coca Cola bwe bamegga Jinja SS (3-1) e Jinja mu Kakindu Stadium.\n‘Copa Coca Cola-Recycling’\nAb'omu Sydney baddukidde mu mazzi bawone okusaanuuka\nEbisuubizo bya Pulezidenti tebinnatuuka - Nnamwandu\nBy'otunuulira ng'ozimba enju eneekuwa emirembe mu bukadde


Bukedde Online - Nnabagereka akubirizza abazadde okuteekateeka abaana mu kifo ky'okubateekerateekera\nNNABAGEREKA Sylivia Nagginda akubiriza abazadde okussa essira ku kuteekateeka abaana okusinga okubateekerateekera.\nBino abyogeredde Butto - Bweyogerere mu Munisipali y'e Kira mu Kyadondo bw'abadde akuliddemu omukolo gw'okukwasa abayizi abawanguzi mu kivvulu ky'ennyimba ne katemba ekitegekebwa Obwakabaka bwa Buganda buli mwaka ng'omukolo ku mulundi guno guyindidde gubadde Ku Luyanzi College emisana leero ku Lwomukaaga.\nNnabagereka era akubirizza abazadde okuyigiriza abaana baabwe olulimi Oluganda saako n'okubakuliza mu nneeyisa ey'obuntubulamu.\nOmumyuka asooka owa Katikkiro wa Buganda, Amb. Emmanuel Ssendaula yeebazizza Minisitule y'ebyenjigiriza e Mmengo olw'enteekateeka y'okutumbula ebitone by'abayizi kati emyaka 13 be ddu.\nYe minisita omubeezi ow'ebyenjigiriza e Mmengo, Dr. Prosperous Nankindu Kavuma ategeezezza nti ekivvulu ky'omwaka guno kibumbujjidde wansi w'omulamwa ogugamba nti 'Omwana ateekeddwateekeddwa obulungi mpagi mu kukuza Buganda.\nSt. Lawrence S.S Ssonde - Kyaggwe lye lyasinze mu mpaka za Ssiniya ne liddirirwa St. Andrew Kaggwa Gombe High School Kawaala ate St. John Paul Mugwanya Complex okuva e Buddu ne lisinga mu masomero ga Pulayimale ne liddirirwa Kitende Modern Junior School okuva e Busiro nga gonna gakwasiddwa engabo n'ensimbi.\nSt. Lawrence S.S Ssonde\nYK Bender ayongedde omutindo ku music we


Bukedde Online - Abakazi bye bakola ne bitulugunya babbaabwe\nAbakazi bye bakola ne bitulugunya babbaabwe\nEngeri abasajja gye beeggyeeko obuyinza mu kuddukanya amaka\nEyansuubiza okumpasa olwafuna olubuto nadduka\nObadde okimanyi nti abakazi beeyongedde okutuluganya abasajja mu maka? Embeera eno etuusizza abasajja abamu okwoza ku mmunye, abalala basuddewo amaka gaabwe, okubeera mu maka ng’ekibagatta n’omukyala baana.\nAbafumbo bano be ba Ssalongo Noah Ssemaganda ne Nnalongo Carol Nassaka,basuubuzi ku katale ka Road Toll e Lukaya mu Kalungu.\n“...KANNYANGUWE, madaamu bwe nsanga amaze okujjula ntuuse obutalya..,” bye bigambo Fred Mukasa ow’e Bweyogerere bye yasiibuzza mukwano gwe bwe baabadde ku dduuka erimu nga banyumyamu.\nOlwo zaabadde ssaawa 2:30 ez’ekiro. Muli nasigadde nneebuuza nti buwulize bwa Mukasa eri madaamu we, oba alina engeri y’okutulugunyizibwa gy’ayitamu ng’omusajja?\nYe obadde okimanyi nti abakazi beeyongedde okutuluganya abasajja mu maka? Embeera eno etuusizza abasajja abamu okwoza ku mmunye, abalala basuddewo amaka gaabwe, okubeera mu maka ng’ekibagatta n’omukyala baana.\nOmukazi kye kitonde ekiyinza okukulaga omukwano omusuffu naddala nga mwakasiimagana kyokka ate ne kikukyawa ng’omusajja alina ensobi z’akoze oba nga waliwo obutakkaanya. Wabula ekibi ekisinga kye balina kwe kusiba obusungu ku mutima. Omukazi asobola okulangira bba ekintu kye yamukola emyaka 10 egiyise.\nOmukazi ng’anenya omwagalwa we. Omukazi bw’ayitiriza olukaalikaali mu maka afuukira munne ekizibu.\nENGERI ABAKAZI GYE BATULUGUNYA ABASAJJA:\nOkumma abasajja akaboozi: Ng’oggyeeko omukazi okujjukizanga bba ensobi gye yamukola emyaka n’emyaka egiyise, ekyokulwanyisa ekirala kye bakulembeza nga batulugunya abasajja kwe kubamma akaboozi buli lwe bafunye ekibanyiizizza.\nOyinza okukkiriza nti abafumbo abamu basula mu kisenge ekimu kyokka ne kitwala omwezi, emyezi oluusi n’omwaka nga tebanyumizza kaboozi!\nGgwe gwe kitannatuukako weesuneko naye abasajja be kituuseeko, ennaku eno baagigumira dda. Embeera y’omukazi okumma bba akaboozi kye kimu ku bisinga okutulugunya omusajja nga yeebuuza omugaso gw’alina awaka.\nNdaba waliwo abatandise okuwoza nti ‘Shaa….. nsula ntya n’omukazi mu kisenge n’annyima akaboozi…..waakiri simukwata….. nga mmusimba evviivi…’ .\nAbakazi abamu beesogga ekisenge nga balinga abagenda mu lutalo; munda ayinza okusoosaamu ekiwale ekimpi.\nAbamu bambala na bya kkaki ate nga kuliko n’oluwuzi n’alusiba ng’alinga agenda okusindana ne Kiprotich mu misinde oba ne Golola mu nsambaggere olwo wansi mu maviivi gye kikoma nga nayo ateekerayo oluwuzi olukinyweza oba nga yakifunza ne kimukwata nga mazima ddala omusajja talina na w’ayisa lugalo kumukwatako.\nEbiwale bino abamu obawulira nga banyumiza bannaabwe nga bwe baabiwa n’amannya ‘Tosala wano’, Omukadde akwasiza ku mmere ye’ ate ab’Olungereza ne babiyita ‘No fly Zone’ n’ebirala.\nKuno bazzaako nayiti ey’ekiteeteeyi ate n’ayongerako ne ggawuni okuli oluwuzi lw’asibira ku lubuto nga mazima ddala buli omusajja lw’amukubako eriiso nga tasuubirayo mukisa gwa kumutambaalan nti ayagala kaboozi.\nAbakazi b’onenya ne bakola olusirika oba ne bayomba olukobo. Abasajja abamu batera okunenya ku bakyala baabwe nga wabaddewo ensobi kyokka kuno kuba kwetema kabazzi ku kugulu.\nMwattu nno omukyala ne bw’aba mu nsobi nga n’omwana omuto agiraba ayinza okuteekawo embeera enyigiriza omusajja n’atuuka n’okwevuma ekyabimutandisizza.\nAbasajja abamu embeera ebayitirirako ate ne badda mu kwetonda, so ng’omukazi y’ali mu nsobi! Waliwo Robert Mugagga eyanenya ku mukyala we okulwawo okudda gye yali alaze ate n’aggyako n’essimu.\nMugagga agamba nti ng’omuntu ow’obuvunaanyizibwa, yagezaako okukuba essimu okumanya ogubadde nga teriiko ate munne n’alwayo. Munne teyafaayo kufuna ssimu ndala kumukubira kumutegeeza oba alina ekizibu.\nAgamba nti omukazi olwamulaga obweraliikirivu okulwayo ate n’atamukubira, yatandikirawo okumuwalabula nti ‘Nakutwalidde ki? Simanyi olowooza nva mu bwenzi …… mbadde walemwa n’okungulira essimu esobola okukuuma omuliro.’\nAgamba nti embeera yamubijjirira awaka omukazi n’ayomba olutakoma. Oluyombo lwazingiramu n’omu ku baana ekiwera nga n’ekiro omukazi yeekapika ‘Tontambaala’.\nAbakazi abalala mu ngeri y’okutulugunya omusajja, aleeta mwana n’asulanga naye mu buliri okutangira omusajja okumulumba ng’ayagala akaboozi.\nOkulangiranga omusajja ensobi gye yakolako. Abakazi abamu batulugunyiza mu ngeri ya kulangiranga musajja ensobi gye yakolako. Lw’omusabye akaboozi nga tayagala n’akujjukiza omulundi gwe wamuteeka mu muudu ate oluvannyuma n’ovuya.\nOlwo buli bba lw’ayagala akaboozi ng’atandika okumulangira nti ‘ndaba ojja kutuuka eyo ovuye….’ n’ebirala ng’ebyo. Joseph Lutwama akola ogw’okubudaabuda abantu omuli n’abaagalana agamba nti abakyala abamu kye batamanyi kiri nti buli lwe mweteekateeka okwesogga ensiitaano y’omukwano n’obeerako ky’onenya omusajja mu ngeri ey’obusungu amaanyi g’abadde nago gakendeera oluusi n’alemwa n’okuddamu okukuba saluti.\nObutayogera gye balaze: Abakazi bwe bafunye ssente, n’okweguya abasajja ne kukendeera. Abakyala abamu basalawo okutambula nga tategeezezza bba, olwo omusajja n’asigala kuteebereza nti oba ali gindi oba gindi?\nKino kitulugunya nnyo abasajja nga tebamanyi kye baliko. Abasajja abamu batandika kubalowooleza kubeera mu bwenzi. Brenda Mbabazi ow’e Lubaga ng’akola ku bya misono agamba nti abakazi bongedde okwekolera ssente okweyimirizaawo olw’okukoowa abasajja okubayiwa.\nAgamba nti bwe babeera ne ssente beekolera pulogulaamu zaabwe okuli n’okudigida mu bikoosi. Agamba nti abasajja abamu bayaaye nga tebakyatuukiriza buvunaanyizibwa bw’awaka ekibaleetera okunyiiga.\nOkujuliza abasajja abalala: Abakazi abamu batulugunya abasajja mu ngeri y’okubalengezza nti tebasobola. Abamu batandika okujuliza abasajja abalala okugeza baliraanwa, balamu baabwe oba babba ba mikwano gyabwe.\nBano buli ekirema omusajja ng’ajuliza oli gw’agamba nti akikola bulungi era kino kinyiga nnyo abasajja, bangi ne beewulira ng’abatakyali bassemaka.\nOkukozesa abasajja emirimu gy’awaka n’okubalunda. Mulimu abasajja abawalirizibwa okukola emirimu gy’awaka naddala ng’omukazi naye\nLukwago agobye Kidandala ku bumyuka bwa Loodi Meeya\nNdi mwetegefu okutandika okukola nga Loodi Meeya- Kidandala


Bukedde Online - ‘Okulumba Olubiri, Obote yali yamala dda okuggya Muteesa ku Bwapulezidenti’\nOkulumba Olubiri kwamala emyaka 2 nga kusuubirwa...\nGrace Ibingira eyali minisita wa Ssemateeka mu gavumenti eya wakati yangamba nti Obote agamba nti "Abaganda tebamutegeera." Namubuuza nti, Ssinga Muteesa y'aba akyadde e Lango, Abalango bayinza okumussaamu ekitiibwa? Abaganda ekitiibwa kye baali bawa Muteesa tekyali kya bwapulezidenti wabula Kabaka waabwe.\nKabaka Muteesa nga yaakafuulibwa Pulezidenti wa Uganda eyasooka.\nGiweze emyaka 50 bukya magye ga Obote galumba Lubiri lw’e Mmengo ekyavaako ebizibu ebingi mu Buganda ne Uganda.\nWiiki enjo, tutunuulidde engeri ekikolwa kino gye kyakyusakyusaamu ebyobufuzi era HERBERT MUSOKE yayogedde n’eyali Katikkiro wa Buganda mu 1966, Jehoash Mayanja Nkangi n’alambika bwe byali.\nOBOTE okulumba Olubiri n'okuwera obukulembeze bw'ennono mu Uganda yalina obuggya ku Kabaka Edward Muteesa II olw'engeri abantu be gye baamulabangamu n'ekitiibwa kye baamuwanga.\nKabaka bwe yafuuka Pulezidenti wa Uganda eyasooka, bwe yabanga agenda mu Palamenti ng'okimanya ali mu mayiro nga ttaano nti ajja olw'emizira n'enduulu ebyakubwanga. Wabula ye Obote ng'atuuka kuyingira mu kizimbe nga tewali amunyeze wadde okumukubira akaluulu, ekyamunyiizanga ng'agamba nti Abaganda tebamutegeera. Kyataamanya nti n'Abazungu era baayisibwanga mu ngeri y'emu naye bo tekyabayigulanga ttama!\nMu 1963 twali tulondeddwa abantu 24 okubeera abakiise okuva mu kibiina kya Kabaka Yekka (KY). Twali ne Mw. Kalema kyokka ye n'asala eddiiro okudda mu UPC.\nLumu yajja n'aηηamba nti, 'Katikkiro si musannyufu, nti Abaganda tebamutegeera'. Nasigala neewuunaganya engeri gy'ayagala okutegeerwa.\nNga wayise ennaku, Grace Ibingira eyali minisita wa Ssemateeka mu gavumenti eya wakati naye yaηηamba ekintu kye kimu.\nNamubuuza nti, Ssinga Muteesa y'aba akyadde e Lango, Abalango bayinza okumussaamu ekitiibwa? Abaganda ekitiibwa kye baali bawa Muteesa tekyali kya bwapulezidenti wabula Kabaka waabwe.\nOlukwe lwa Obote lwatandika tetunnafuna bwetwaze anti abakiise okuva mu UPC, DP, KY ne Katikikito Michael Kintu bwe baali bateesa ku bwetwaze gye yakutulira ddiiru y'okutta omukago n'ekibiina kya KY. S\nsaaliyo kyokka abaaliyo baatutegeeza nti, eyali omuwandiisi wa gavumenti z'amatwale bwe yategeeza nti amasaza (Bugangaizi ne Buyaga) agaatwalibwa Bunyoro okuva ku Buganda gajja kukubwako akalulu, kyanyiiza Katikkiro Kintu era yamubuuza nti 'Ekkooti yange gye nnyambadde osobola okugikubako akalulu nga yange?' era yasalawo obutadda mu lukiiko e Lancaster.\nOluvannyuma lw'omuwandiisi okukizuula nti Buganda yali nkulu mu nteeseganya zino, yasaba Kabaka Muteesa okwogera ne Katikkiro we okudda mu lukiiko. Waaliwo ensonga ya Federo nga Buganda eyagala okubeerako obuyinza bw'esigaza okwekolera ku nsonga zaayo.\nObote yategeeza nti agenda kuwagira Buganda ku bya Federo kyokka nayo erina okumuwagira ng'okulonda ebifo eby'obuvunaanyizibwa kutuuse mu National Assembly kubanga Ben Kiwanuka owa DP yali tayagala nfuga ya Federo.\nAwo we waava Buganda okufuna Federo mu ndagaano ya 1962 n'eweebwa minisitule nnya okwali ey'ebyenjigiriza, obugagga bw'omu ttaka, gavumenti ezeebitundu n'ebyobulamu okugatta ku zaaliwo ku ntandikwa okuli Katikikiro, Omulamuzi n’omuwanika.\nBuganda yali efuna busuulu okuva mu gavumenyi eya wakati nga tulina ne poliisi eyaffe. Bwe badda kuno ne tugenda mu kulonda, UPC yafuna obululu 26 ebweru wa Buganda ate DP n'efuna 37 nga Buganda erina abalonzi 24 kyokka nga baali bamaze okukkiriziganya ne Obote okutta omukago n'okumuwagira mu kulonda era wano Obote w’aliira obwakatikkiro kubanga bwe yagatta obululu bwa Buganda 24 ku bubwe 26 n'amegga Ben Kiwanuka owa DP.\nEyali avunaanyizibwa ku matwale ga Bungereza yawandiika ng'agamba nti, 'Bungereza egenda era mmwe mulina okwerondera Pulezidenti wammwe anaasookera ddala.’ Kabaka Muteesa yali tabeerangako na kirowoozo kya kubeera pulezidenti kubanga Obwakabaka bwe bwali bumubala.\nWabula Obote olw'okuba yalina olukwe lwe, yamutumira Abby Mayanja, Balaki Kirya, Grace Ibingira n'abalala abaasisinkana Muteesa ne Katikkiro we Michael Kintu mu Lubiri e Bamunaanika ne bamutegeeza nti bandyagadde Kabaka Muteesa okubeera Pulezidenti wa Uganda asooka.\nKatikkiiro Kintu kino yakiwakanya era n'asaba Kabaka obutakikkiriza kyokka tewali amanyi ngeri gye baakuba Kabaka kalimi n'akkiriza kufuuka Pulezidentu wa Uganda era n'atwalibwa n'alayizibwa ku bwapulezidenti!\nByonna bimanyibwa Obote amaze okulumba Olubiri nti lwali lukwe lwe yali aluse obulungi anti yagamba nti, ‘Bwe nalaba Muteesa ng'akutte Bayibuli alayira, ne mmanya nti mmulina'.\nOKUSIKA OMUGWA WAKATI WA BUGANDA NE OBOTE\nMu May wa 1966, Daudi Ocheng eyalina omukwano ne Buganda yantuukirira, olwo nga nfuuse Katikkiro wa Buganda n'antegeeza nti Obote n'omuduumizi w'amagye (Amin) baali baliko ebikolwa by'obulabbayi bwe baali beenyigiddemu.\nNga looya namubuuza oba alina obujulizi ye kwe kuηηamba nti tunuulira akawunti zaabwe kubanga tumanyi ssente ze bafuna naye kuliko obutitimbe bwa ssente. Nze kwe kumugamba nti bw'obeera olina obujulizi twala ekiteeso mu Palamenti banoonyerezebweko. Bwe yatuuka mu Palamenti bangi ku bakiise baakiwagira era ne kiyisibwa.\nWaayita ennaku mbale Obote ne yeefuulira Kabaka nti takyali Pulezidenti ng'amuwambisa amagye ne Kyabazinga Nadiope eyali omumyuka wa Pulezidenti n’afuumuulwa wadde yali wa UPC.\nTwatuula mu Lukiiko lwa Buganda ne tuyisa ekiteeso nga tusaba Obote okudda ku byakkiriziganyizibwako mu ndagaano y'ameefuga mu 1962.\nMbeera ndi ewange, waliwo omukiise omu n'ankubira essimu nti, 'Pulezidenti' (Obote) yali ampita kyokka nga tambuulira lwaki ampita, nze kwe kumugamba nti 'mugambe ampandiikire mu butongole nja kujja.' Ssaagendayo, kye ssaamanya nti Katonda ye yali ampugula ebizibu bye nali ηηenda okugwamu.\nNkangi anyumya: Nakeera ne ntegeeza Kabaka ebyali bibaddewo kyokka enkeera Obote n'agenda mu Palamenti n'ayisa Ssemateeka gwe yassa mu busanduuko bw'ababaka, ng'aggya ku Muteesa obwapulezidenti.\nEra yagamba nti, 'Oyo Katikkiro Mayanja Nkangi alowooza y'asinga amagezi. Namuyise mmutegeeze ku nsonga eno n'agaana". Wano we namanyira nti Katonda yanjogereramu obutagenda kumusisinkana kubanga ssinga yalaga nga bwe twekobaanye okuggya ku Kanaka Obwapulezidenti.\nMukama waakisa kubanga ye kennyini yategeeza Obuganda nti mu byonna bye yakola ssaalimu era ne minisitule ze twali tufunye mu ndagaano ya 1962 yaziggyawo. EMMANDUSO\nEMMANDUSO YA BYONNA\nObote yakolanga ebisoomooza Abaganda bamuddize olwo asobole okulumba Kabaka kyokka nga byonna bigwa butaka. Yateranga okuweereza jjipu z'amagye okuli emmundu ne zeetooloola Olubiri, bwe wataabeerangawo anyega olwo ne zidda gye zivudde.\nLumu nali ηηenze e Makindye, kati awali enkambi y’amagye naye nga mu biseera ebyo gaali maka gw’Obwapulezidenti, mmotoka y'amagye n'ejja nga kuliko abaserikale ne Kabaka Muteesa eyali mu kkanzu yokka ng'akutte emmundu n'ava mu kisenge gye twali n'ayimirira ku lubalaza olwo mmotoka n'etuyitako n'oluvannyuma n'edda n'egenda nga tewali kye bakoze kuba ne Kabaka talina kye yakola.\nNga 21 May, 1966 Sipiika w'Olukiiko lwa Buganda yaluyita bukubirire nga tatuwadde nsonga era bwe twali mu Lukiiko, George Kaggwa eyali akiikirira essaza lya Kooki, n’aleeta ekiseeso nti Buganda eragire Obote ssinga tazza Kabaka ku bwapulezidenti ng’endagaano bwe yali, aggye gavumenti ye ku ttaka lya Buganda.\nBwe nawulira kino, nasaba Sipiika tuwummulemu ku ssaawa nga 6:30 ez’omu ttuntu, tuddemu okutuuka ku 8:00 nga njagala njogeremu ne Kaggwa kubanga nali ndaba obulabe obutwolekedde. Namutegeeza nti njagala tulongoose mu kiteeso tugambe nti, "Ssinga Obote agaana okudda ku biri mu ndagaano ya 1962, Buganda ejja kuddamu okwerowooza".\nTwakkiriziganya ku kino, kye ssaamanya nti abantu baali bamaze okwekyawa olwo nze ne nsigala mu ofiisi yange ku Butikkiro.\nOkugenda okudda mu lukiiko, munnange gwe twali tukkiriziganyizza naye ye yasooka okuwakanya ekiteeso ky'okugamba nti Buganda ejja kuddamu okwerowooza era ekiteeso ky'okulagira Obote okuggya gavumenti ye ku ttaka lya Buganda ne kiyita.\nJjukira nti gavumenti eya wakati yali ewa Buganda 1/- nga busuulu olw'okukozesa ettaka lyayo ekitegeeza nti yali ekkiriza nti ettaka kw'ekolera epangisa lipangise si lyayo. Nga wayise ennaku bandeetera ebbaluwa okwali amannya g'abakungu ba Buganda bataano nga bano baali ba masaza abaali basinga’ okubeera abavumu eri Kabaka waabwe okwali Ssekiboobo, Pookino n'abalala nga balagiddwa okukwatibwa.\nNayita Olukiiko lwa bannamawulire okutegeeza Obuganda nti bubeere bukkakkamu embeera ejja kutereera wabula nga nkyayogera, Omulangira Ssimbwa yandeetera akabaluwa ng'antegeeza nti Kabaka yali aweerezza Obote ebbaluwa ng'amutegeeza nti asse mu nkola Olukiiko kye lwayisizza.\nEno ye yali emmanduso kubanga okumala ekiseera Obote yali anoonya w'atandikira okukuba Kabaka era bwe yalaba kino n'ategeeza nti kuno kwali kujeema. Naye ddala bwe kibeera nga Obuganda bwe bwali bujeemye nga bwe yategeeza, obukulembeze bw'ennono obulala nga Obwakyabazinga, Omukama, Obugabe, Obumbere n'abalala yaggyawo bwaki?\nNga waliwo Buganda lwe yaweereza Abangereza ekiteeso ky'okwekutulako naye tebagamba kulumba Lubiri!\nAMASASI GAATONNYA NGA NKUBA\nKu ssaawa nga 10:00 nga bukya nagenda mu Lubiri okulaba Kabaka wabula nategeezebwa nti waaliwo amawulire nti Obote yali aweerezza abaserikale nga beebunguludde Olubiri! Nadda mu Butikkiro, ku ssaawa nga 1:00 ey’oku makya, amasasi ne gatandika okukuba amabaati nga galinga nkuba.\nKaggo Kigozi eyali okumpi awo yaleekaana nti, ‘Katikkiro ofa’ olwo ne nziruka mu nnyumba okugwa ku Lubaga Road ne ndyoka nzira mu ofiisi ne nsigala okutunuulira mu ddirisa nga ndaba amasasi bwe geesooza mu Lubiri.\nNnina be nategeeza okukwatagana n'Abaamasaza okukunga abalwanyi mu Masaza bajje bayambe Kabaka kyokka kye ssaamanya nti eyali omumyuka wa Ssekiboobo yali mbega wa Obote nga byonna bye tuteesa by'atwala era be twali tusuubira okuyamba bonna baatandika okuyiggibwa.\nAmasasi gaavuga okutuukira ddala ku ssaawa 9:00 ez'akawungeezi enkuba we yatandikira okutonnya olwo ne gasiriikiriramu. Wano we nasisinkanira omukyala eyantegeeza nti Kabaka yali adduse mu Lubiri!\nTwalina poliisi eyaffe nga Buganda eyali eduumirwa omungereza Chilvers. Ono yankubira ssimu n’ambuuza kye nkyakola mu Butikkiro nga baamuwadde dda ebiragiro ebinkwata era n'ampa amagezi okudduka mbule.\nNasooka kwekweka Kagoma. Nga ndi eno Obote yali ku leediyo n'agamba nti wonna we tunaasisinkana Maanja Nkangi wagenda kukwata omuliro. Waliwo omwami Muhamad Ssensonga eyali ddereeva mu minisitule y'ebyemirimu (Works) eyajja n'antegeeza nti sikyasobola kubeera mu Buganda.\nOno yali aleese n'emmotoka ya minisitule ne ngirinnya, emabenga ng'eriyo ebikozesebwa mu kuzimba omuli ebitiiyo, amayinja, enkumbi n'ebirala.\nBino yali abitwala Mbale era twatandika olugendo kyokka nga kumpi buli yaadi 100 waliwo loodibbulooka naye olw'okuba nti mmotoka yali ya Gavumenti baabuuzanga bitono ne batuleka okugenda.\nNga tutuuse ku bbibiro by'amasannyalaze e Jinja, omuserikale yajja n'annyimirira ku mutwe n'abuuza ddereeva nti 'Weewe Onapereka Niini? Nga ye ddereeva asirise talina ky'anyega. Yabuuza katono n'agenda emabega okukebera ekiriwo era agenda okubikkula ng’eriyo mayinja, bitiiyo n'ebirala n'atuleka ne tweyongerayo.\nObunkenke bwali mu Buganda kyokka nga bw’obuuka ensalo teri bunkenke. Bwe twabuuka ensalo za Buganda Lamek Ntambi n’annyongerayo mu Kenya okutuuka mu ffaamu y'Omuyindi Sdarudini Kar.\nEnkeera yali annambuza ffaamu muganda we n’ajja misinde nga bw'aweekeera n'ategeeza nti Nkangi alina okuva wano kubanga Obote akimanyi nti ali wano! Ono yanzirusa n'antwala mu wooteeri ya Muky. Aldina Visram. Ono twali tumuyita Namubiru kubanga yali agundidde mu Buganda nga yalondebwa n'okubeera omukiise.\nNamala wiiki nga bbiri nga sivudde mu kasenge kange. Waliwo Abaganda okwali Peter Mpanga, abaali mu kkampuni y'ennyonyi ey'amawanga g'obuvannjuba bwa Afrika ne bakola enteekateeka okunzigya mu Kenya nga bagamba nti nayo nali sikyalina bukuumi bumala.\nBankolera ku byonna okugenda e Bungereza era wano we nakimanyira nti ne Kabaka yali amaze okutuuka e Bungereza ng'ayitira e Burundi. Mukulu wange Grace Lumala yandeetera Pasitooti yange eyali eraga nti ndi minisita kubanga nagenda okuva mu bwaminisita mu Gavumentyi ya wakati ng'ekyaliko.\nOlw'endabika yange, bwe natuuka ku kisaawe e Bungereza Omuzungu yasooka n'anziza mu kasenge nga yeebuuza minisita yenna asaakaatidde amalevu, anti n’engoye tezaali nnyonjo.\nBino byonna bigenda okubeerawo nga Ddamula akuumibwa mwannyinaze Yozefiina Nassaka eyali Lubuga wange era naye bwe yafa n'amukwasa mukulu wange Grace Lumala eyagikweka mu kisenge. Ddamula yaggyibwayo mu kiseera nga ngikwasa Katikkiro Mulwanyammuli ng’Obwakaba buddiziddwaawo.\nNdi musanyufu nti Kabaka Mutebi, Katonda yamusobozesa okutuula ku Nnamulondo nga nkyali mulamu era nze ebyange bye njagala mu bulamu nabifuna!


BISOME MU Afrikaans Albanian Amharic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luswayiri Luswayiri (Congo) Luvale Luwalabu Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Wolaita Xhosa Yoruba Zulu\nEmily: “Bwe nnamaliriza okulya nnatandika okuwulira obubi. Akamwa kaatandika okumbabuukirira era olulimi ne luzimba. Nnatandika okuwulira kamunguluze era nnali sikyassa bulungi. Nnafuna n’ebirogologo ku mikono ne mu bulago. Nnagezaako okusigala nga ndi mukkakkamu, naye nnali nkimanyi nti nnalina okugenderawo amangu mu ddwaliro!”\nABANTU abasinga obungi tebafuna buzibu bwonna mu kulya ebika by’emmere ebitali bimu. Kyokka abantu abamu bafuna obuzibu obw’amaanyi nga balidde ebika by’emmere ebimu. Okufaananako Emily eyayogera ebigambo ebiwandiikiddwa waggulu, emibiri gyabwe gigaanira ddala ebika by’emmere ebimu. Obuzibu Emily bwe yafuna mu lulimi olw’ekisawo buyitibwa anaphylaxis. Naye ekirungi kiri nti abantu abasinga obungi tebafuna buzibu bwa maanyi bwe butyo.\nEmibiri gy’abantu okugaanira ddala ebika by’emmere ebimu (food allergy) oba okuboola ebika by’emmere ebimu (food intolerance) kweyongedde nnyo mu myaka egiyise. Naye okunoonyereza okumu kulaga nti mu bantu abalowooza nti emibiri gyabwe gigaanira ddala ebika by’emmere ebimu batono nnyo ku bo abaali bagenzeeko mu malwaliro okukeberebwa okukakasa obanga ddala bwe kityo bwe kiri.\nOmubiri Okugaanira Ddala Ebika by’Emmere Ebimu\nBannasayansi abasinga bagamba nti omubiri okugaanira ddala ebika by’emmere ebimu kiva ku nkola y’omubiri ey’okulwanyisa obulwadde.\nOmubiri okugaana emmere emu kiva ku kiriisa ekiyitibwa protein ekiba mu mmere eyo. Mu bukyamu, omubiri ekiriisa ekyo gukitwala ng’omulabe. Protein eyo bw’eyingira mu mubiri, omubiri guzaala obusirikale obuyitibwa IgE, okulwanyisa omulabe oyo aba aguyingiddemu. Omuntu bw’addamu okulya ekika ky’emmere eyo obusirikale obwo omubiri gwe buba bwazaala buleetera omubiri okuzaala amazzi ag’enjawulo agayitibwa histamine.\nMu mbeera eza bulijjo, amazzi agayitibwa histamine gayamba nnyo mu kulwanyisa endwadde mu mubiri. Naye olw’ensonga ezitategeerekeka, omubiri bwe guzaala obusirikale obuyitibwa IgE n’amazzi agayitibwa histamine kiviirako omuntu okutandika okufuna obuzibu obutali bumu ng’alidde ebika by’emmere ebimu.\nEkyo kituyamba okutegeera ensonga lwaki omuntu asobola okulya ekika ky’emmere ekipya n’atafuna kizibu kyonna, kyokka ate bw’addamu okukirya omubiri gwe ne gukigaana.\nOmubiri Okuboola Ekika ky’Emmere\nOkufaananako omubiri okugaanira ddala emmere, omubiri okuboola emmere nakyo kireetera omuntu okufuna obuzibu obutali bumu oluvannyuma lw’okulya ekika ky’emmere ekimu. Kyokka omubiri okuboola emmere tekiva ku nkola yaagwo ey’okulwanyisa endwadde, wabula kiva ku ngeri gye gumenyamenyamu emmere. N’olwekyo obuzibu omuntu bw’afuna mu mbeera eno tebuva ku busirikale bw’omubiri. Wabula buva ku kuba nti omubiri gufunye obuzibu mu kusa emmere, oboolyawo ng’obuzibu buvudde ku kuba nti tegulina bintu ebimu ebiyamba mu kumenyaamenya emmere (enzyme), oba ng’emmere omuntu gy’alidde erimu ebintu ebitali byangu kumenyaamenya. Ng’ekyokulabirako, abantu abamu abafuna obuzibu nga banywedde amata kiva ku kuba nti omubiri gwabwe tegulina bintu ebiyamba mu kumenyaamenya ekika kya sukaali omu asangibwa mu mata.\nOkuva bwe kiri nti omubiri okuboola emmere tekiva ku busirikale bw’omubiri, omuntu alina ekizibu kino asobola okufuna obuzibu ku mulundi gw’aba asoose okulya ekika ky’emmere emu. Omuntu alina ekizibu ekyo ayinza obutafuna kizibu kyonna ng’aliddeko katono ku kika ky’emmere omubiri gwe gwe kiboola naye ate n’abufuna ng’agiridde mu bungi. Ekyo kyawukana ku muntu alina ekizibu eky’okuba nti omubiri gwe gugaanira ddala ekika ky’emmere emu, kubanga ne bw’alyako akatono ennyo asobola okufuna obuzibu obw’amaanyi.\nBw’oba olina obuzibu obw’okuba nti omubiri gwo gugaanira ddala emmere emu, osobola okufuna obubonero nga buno ng’ogiridde: okusiiyibwa omubiri; okufuna ebirogologo; okuzimba emimiro, amaaso, oba olulimi; okusinduukirirwa emmeeme; okusesema; okuddukana; ate obuzibu obwo bwe buba obw’amaanyi ennyo, ppuleesa y’omubiri gwo eyinza okukka ennyo, oyinza okufuna kantoolooze, oyinza okuzirika, era omutima guyinza okulekera awo okukuba obulungi. Oluusi embeera eyinza okwonooneka ennyo, omuntu n’afa mu kaseera katono.\nOmubiri gusobola okugaana ekika ky’emmere kyonna. Naye ebika by’emmere emibiri gye bitera okugaana bye bino: amata, amagi, ebyennyanja, crustacean, ebinyeebwa, soya, ebinyeebwa eby’oku muti, n’eŋŋaano. Omubiri gw’omuntu gusobola okutandika okugaana ebika by’emmere emu ekiseera kyonna. Okunoonyereza kulaga nti oluusi ekizibu ekyo kiyinza okuba eky’ensikirano. Emirundi mingi abaana ababa n’ekizibu ekyo bwe bakula bakivvuunuka.\nObubonero obulaga nti omubiri gw’omuntu gubodde ekika ky’emmere si bubi nnyo ng’obwo obubaawo ng’omubiri gw’omuntu gugaanidde ddala ekika ky’emmere. Omubiri bwe guboola ekika ky’emmere, omuntu ayinza okulumwa olubuto, okuzimba olubuto, okuyisaayisa omukka, okufuna kinsimbye, okulumwa omutwe, okubutuka, okuwulira obukoowu, oba okubeera awo nga teyeetegeera. Ekizibu kino kitera okuleetebwa emmere gamba nga, ebintu ebikolebwa mu mata, eŋŋaano, ebijanjaalo, omwenge, n’ebirala.\nBw’oba olowooza nti omubiri gwo gulina ekika ky’emmere kye gwagaanira ddala oba kye guboola, kiyinza okukwetaagisa okulaba omusawo alina obumanyirivu mu nsonga ezo. Okuteebereza obuteebereza nti olina obuzibu obwo era mu bukyamu n’osalawo okulekera awo okulya ebika by’emmere ebimu, kiyinza okuba eky’akabi kubanga kisobola okulemesa omubiri gwo okufuna ebiriisa ebimu bye gwetaaga.\nTewali ddagala oba nzijanjaba emanyiddwa eyinza okuweebwa omuntu alina ekizibu eky’omubiri gwe okugaanira ddala emmere, wabula omuntu alina kwewala bwewazi mmere emuleetera obuzibu. * Kyokka bwe kiba nti obuzibu bw’olina si bwa maanyi nnyo, kiyinza okukwetaagisa okukendeeza ku bungi bw’emmere gy’olya ekuleetera obuzibu oba okugirya ebbalirirwe. Kyokka mu mbeera ezimu, abantu abalina obuzibu obwo kiba kibeetaagisa okwewalira ddala okulya emmere ebaleetera obuzibu, oba okugirekayo okumala ekiseera okusinziira ku ngeri emmere eyo gy’ebayisaamu.\nN’olwekyo, bw’oba ng’olina ekizibu eky’omubiri gwo okugaanira ddala ekika ky’emmere oba okuboola ekika ky’emmere, kisobola okukuzzaamu amaanyi okukimanya nti waliwo bangi abalina ekizibu ekyo abasobodde okumanya engeri y’okukyaŋŋangamu ne basigala nga balya ebika by’emmere ebirala eby’omugaso era ebibawoomera.\n^ lup. 19 Singa omuntu alina ekizibu eky’omubiri gwe okugaana ekika ky’emmere era ng’ayisibwa bubi nnyo ng’agiridde, kiba kya magezi okutambulanga n’eddagala eriyitibwa epinephrine ly’asobola okwekuba ng’alidde emmere eyo mu butanwa. Abasawo bagamba nti singa omwana aba n’ekizibu ekyo, kiba kirungi atambulenga n’ekiwandiiko ekisobola okuyamba abasomesa be oba abalala okukimanya nti alina ekizibu ekyo.